url: =CHERITH LUIKEU PAN THUSINNA (Kumpite Masa 17:1-7) Agelh ~ Dr. Nang Sian Mung - Laibu Saal\nHome > Thuluui/Articles > CHERITH LUIKEU PAN THUSINNA (Kumpite Masa 17:1-7) Agelh ~ Dr. Nang Sian Mung\nCHERITH LUIKEU PAN THUSINNA (Kumpite Masa 17:1-7) Agelh ~ Dr. Nang Sian Mung\nCHERITH LUIKEU PAN THUSINNA\n(Kumpite Masa 17:1-7)\nAgelh ~ Dr. Nang Sian Mung\nI. Pasian Mipa Elijah (tg.1)\nII. Pasian Sehsa Mun-(tg. 2-4)\nA.Tua Mun Min (Kumpite Masa 17:2-3)-Name of that place\nB. Tua Mun Omzia (Kumpite Masa 17:3)-Nature of that place\nC. Tua Mun Kitaangsapna (Kumpite Masa 17:4)Necessity of that place\nIII. Pasian Piaksa Kamciamna (tg. 4-6)\nA. Pasian Geelkholhna (tg. 4)\nB. Pasian Sikna (tg. 6)\nC. Pasian Nopna Kicing (tg. 5)\nIV. Pasian Geelkholhna- (Kumpite Masa 17:5-6)\nV. Pasian Lamhilhna-(tg.7)\nA. Luitui Kanghta\nB. A Lungkia Kamsangpa\nGalkap ka tumngei kei hi. Ahih hangin galkapte in a tuahkhak thute uh hong gen uh ciangun zaknopsa in sun thapaai, zan thapaai ciim hetlo in ka ngaizo hi. Zaknop ka sak pongmawk hangin galkap a tumcil vua kipan a sin (training) uh thute leh a tuahkhak uh thute baihtuak ka sa khol kei hi. Tua a tuahkhak uh thute leh sinna (training) tuamtuamte ah sikdo nading, pumpi kikhalna tuamtuam, gamtat luheek dan ding, leh thu dang tuamtuam sin uh ahih manun haksa sa mahmah uh hi. Ahih hangin tua haksa a sak mahmah uh thute mahin galsim a a kuan uh ciangun ahuh mahmah ding leh a kisam mahmah thute vive na hi hi.\nMihing khat pen zankhat thu in abu amaang kisuaklo a, makai lianpi zong kisuak ngeilo hi. Tua bang a kizang thei a sangpi dinmun tun theih nadingin haksatna tampi phuttoh kul phot hi. Tua mah bangin Pasian na sepna ah zong mi thupi, mi lian, Pasian zat theih mi khat i suah theih nadingin Pasian taatna ahi haksatna tuamtuam i phuut phot kulkha ding hi. Tua bang hamsatna tampi phuuttohna pen thuhoih khat na hi a, mailam ah na lianpi sepzawh nading a kitaathiamna khat na hi hi. Tu laitak leitunga mi minthang leh milian tampitakte enpak lehang a tamzawte pen haksatna namkim a phuto a a na khang toto mite na hi uh hi.\nSaklam gam ahi minam sawmte teenna Israel gam a uk Omri kicipa tapa Ahab (874-853 BC) in kumpi a sep hun sungin Pasian in a zat mahmah Elijah kici mi khat na om a, Pasian in nasiatak a a zatma in gamsung Cherith luigei ah na taat dikdek phot hi. Tua ahih manin Pasian taatna a thuakkha Elijah tungtawn in thu pawlkhat sin lehang ka lunggulh hi.\nElijah pen Gilead gam Tishbeh khua pan hi a, Tishbeh khuami kici pah hi. Pasian upna lamah thahat in a ettehhuai mahmah Pasian kamsangpa khat ahi hi. Elijah min khiatna in ‘Yahweh in Pasian ahi hi’ (Yahweh is God) cih hi a, amin mah tawh kizui in a thugen pipen khatin ‘Yahweh in Pasian hi in amah simloh Pasian dang a om kei hi’ cih ahi hi. Elijah in Pasian thu hangsantak in a gen hun sung mahin Ahab leh Jezebel in Baal pasian thu tawh kisai Israel gam sungah uanggen mahmah uh hi. Israel mite in a biak uh pasian maanlote panin kihei in, Pasian maan a zuat ding uh a nasep lianpen khat ahi hi. Kumpite masa 17:1 sungah Elijah pen Tishbeh khuami kici a, 17: 24 ah Pasian mi na kici hi. Tishbeh mi panin Pasian mi ci in a kilawh hunma sungin Pasian in Elijah nuntakna sungah thu tampitak na sinsak hi.\nTu in Elijah in hih bangin Israel kumpipa Ahab kiangah thu hong gen a, “Ama mai a ka dinna, Israel mite TOPA Pasian in a nungta ahih manin keima thu tawhlo in daitui ahi a, guahtui ahi zongin hong tung ding kumte sungin omlo ding hi” a ci hi. Hih bangteng thu a gen khit ciangin Pasian mahin Ahab mai panin paikhiasak in “Jordan ni suahna lam ahi Cherith lui ah busak” hi. Pasian in kumpipa mai ah thugensak napi in busak zel hi. Pasian zia leh mihingte zia kilamdang hi. Ahab in Elijah a siatsak theih nading panin Pasian in na kemin a nungsang ciangin a thupizaw na a sepsak theih nadingin thusinna nei dingin Cherith lui ah a puak, a na busak masa na hi hi.\nA. Tua Mun Min (Kumpite Masa 17:2-3) - Name of that place\nPasian in Cherith lui geiah Elijah busak in thu tampi sinsak hi. Cherith cih khiatna in “sunlet, attan, suzaan)” cih khiatna nei hi. Pasian in a hong tung ding hunte ah Elijah a thupizaw in a zat theih nadingin Elijah mahmah tuisuaksak, taatin suzaan dikdek phot hi. Pasian nasem tampitakte pen Pasian in nasiatak in a zatma in Pasian mahmah in suzaan, taat, haksatna tampi thuaksak phot thei hi. Mi pawlkhatte bangin Pasian in a sinphotnate thuak zolo in lungkia in Pasian nasepna panin a khawlkik honkhat bang om thei hi. Sumngo seekpa in sumngo taktak a kilat theih nadingin a tunga om a keekseuteng meikhuk ah khulin mei tawh a halkhiat phot mah bangin nang leh kei sung panin leh nang leh kei tungtawn in Pasian lim leh meel taktak a kilat theih nadingin Pasian in hong suzaan, hong halvui, hong tuisuaksak kulphot ding hi (Ezekiel 22:20-22).\nB. Tua Mun Omzia (Kumpite Masa 17:3) - Nature of that place\nPasian in Elijah kiangah, “Jordan ni suahna lam ahi Cherith lui ah bu in” ci in thupia hi. Elijah paina Cherith luigei pen ‘bukna’ mun ahi hi. Bukna mun ahih manin mun nuamlua zong hi khollo kha ding hi. Elijah in a bukna munah lawm leh gual zong neilo in amah guak bek om hi. Hih munah Elijah ahuh ding leh a kem ding kuamah omlo ahih manin lungleeng khuangai in om a abukna mun panin Pasian muanzia ding na sin hi. Pasian in hong zat theih nadingin Pasian tung bekah kinga a, a mahmah a masa penin koihin muan ding kisam mahmah hi. A kitamzaan nuntakna in Pasian muan ngamna leh limtak a Pasian muhna hong piangsak ding a, limtak, teltak in Pasian hihna i muh ciangin mite kiangah ahi bang lianin hawmsawn, gensawn thei ding hi hang. Khat tangguak in gamdaihna munah om a, Pasian lungngai mipa in muibuntak a Pasian zat theih ding mipa, minu hi ding hi. Elijah in zong khat tangkia a a omna mun panin Pasian tawh na kinaizaw hi.\nKhat veivei keikia bek hi mawk ing a, ka lawm ka gual ding zong om kei si e ci in thuumin i lungkiat hun omkha thei ding hi. Pasian na nasepna ah ahi a, sumbawl paaibawl in na zinsuk na zintohna ah ahi zongin, kumpinu nasepna ah ahi zongin khattang sawlbang na hei laitak mahin Pasian mahmah mangngilhlo in zuan lecin Pasian in ama gam aa dingin a thupitak in hong zang thei ding hi. Pasian in i omna thei a, i hihna thei hi. Pasian tawh i kizopna a maan ding thupi pen hi. Pasian in Cherith lui geiah hong puak leh zong lungkia kei in, Pasian in hong zatnopna khat om hi ding hi.\nC. Tua Mun Kitaangsapna (Kumpite Masa 17:4) Necessity of that place\n“…tualai munah nangmah hong vaak dingin va-aakte thu ka piazo hi” ci hi. Hih lai ah ‘tualai munah’ ci teekteek hi. Hih pen a tuam vilvel mun (specific place) ahi hi. Pasian sawlna ahilo mundang ah Elijah pai hi zenzen leh gilkial in puuksi kha ding hi. Pasian in Elijah a sawlna mun teekteek mahah va-aakte anpuak dingin sawl hi. Pasian nasemte in khat veivei pai nopna mun leh pai noplohna mun kinei thei hi. Tu laitak bangin USA leh Afghanistan khat teeiteei ah missionary pai dingin hong kiteelsak leh USA ah pai dingin kiteelzaw kha ding hi. Khat veivei ei deihna peuh Pasian deihna hi i cih hun om thei mawkmawk hi. Pasian in hong sawl hi, hong deihsak hi cih na theihtel leh mun nuam mun nuamlo ci kei inla, pai in. Pasian in hong koih khonglo in hong nusia hetlo ding a, a nungthuap hong omsak lel ding hi. Pasian in Cherith ah hongsawl leh, aman a sep ding thei gige hi (If God sends us to a Cherith, He knows what He is going to do). Pasian nasemte eite om nading mun pen Pasian sawlna mun bek ahi hi (The only place for us to be is a place where God sends us). Pasian hong koihna munah om in, gim i kisak mahmah leh zong Pasian tungmah ah kinga ngam a ama hong makaihna sin ding simloh a hoihzaw thudang omlo hi. Khat veivei gim kisa mahmah in eiguak in thuak keeikaai theimawk hi hang. Laphuakpa in ‘Zeisu kiangah vako ning’(I must tell Jesus) a cih bangin Pasian hih theihna tungah kinga in amah vako ni. Pasian in Cherith ah hong puakna pen ama tate ahi eite kalsuanzia ding a geelsa thute sunga khen khat ahi hi (Zawmah 8:28). Tu in teel theih ding nam nih bang om a, tuate in Cherith mun mahah om in phunphun ciakciak ding maw, ahih kei leh Cherith mahah na om kawmsa mahin Pasian deihna zui in ama min phatphat ding? Elijah in Cherith mun ah a om sung mahin Pasian thu lungdam kipaaktak in na mang hi, “…amah pai in Topa thugen bangin gamta hi….” (tg. 5; Tetalawni Masa 5:18; Phil.4:6-7). Pasian in nang leh kei om nading a sehsa munkhat na nei a, tua munin mun haksa, mun nuamlo, nopsaklohna mun, a lauhuai mun hi kha thei ding hi. Ahih hangin Pasian in eite aa dingin a sehsa mun hi cih i theih leh tua banga ageel Pasian thu lungkimtak in mangciat ni.\nA tunga tawmkhat i gensa bangin, Pasian in Cherith lui lamah hih thunih hangin Elijah na sawl hi. Khatna ah, huu ding, kem dingin (to protect), nihna ah, thu sinsak dingin (to train) a sawl ahi hi. Pasian sapna i cihpen Pasian vaakna tawh kikop den hi (God’s call is always accompanied by God’s provisions). Pasian in a vaakloh, a keploh, a khoiloh nading munah ama nasem dingin mite sawl ngeilo hi. Hih lai ah Pasian in Elijah na sawlkhia in, a kisapnateng vaak, pia dingin na kamciam lai hi.\nKumpipa mai panin Pasian in Elijah a sawlkhiat ma nangawn in Pasian lungsim sungah Cherith lui ah sawl dingin geelkhol khin khangel ding hi, “tua lai ah….” Tua bek thamlo in va aakte in Elijah an a puak ding zong theikhin hamtang ding hi. “… nangmah hong vaak dingin va aakte thu ka piazo hi,” ci hi. Pasian in na khat peuhpeuh hongsawl ciangin, a kisam ding khempeuh nangawn zong geelkholhsa in na nei hi. Eite kalsuanna khempeuh Pasian in hong thei hi. Late 37:23 ah, “mikhat kalsuannate Topa kiangpan hi a, ama lungkim banga a gamtapa amah in kipsak hi,”ci hi. (Kawlentuh Nihna 12:7-10 sim behin).\nVa aakte pen vasa pilpen pawlin na kigenlo hi. Sane ganhing nam ahi uh hi. Hih va aakte in “…zingsang in anlum leh sa puak a…,” Pasian in Elijah kitaangsapna khempeuh na sik (provide) hi. Pasian deihna zui in a kalsuan a citak nasempa i hih nak leh Pasian in eite kitaangsapna khempeuh hong sik pelmawh ding hi. “Ka Pasian in Khazih Zeisu sunga ama vantung hauhna zui in na kisapna khempeuh uh hong pia ding hi” (Phil.4:19).\n“…amah pai in Topa thugen bangin gamta hi….” (tg. 5). Pasian sawlna bangbang i man ciangin Pasian kiang pana hong pai a kicing nopna in hong zui ding hi. Pasian deihna mang nuamlo in eima utthu in i kipeek vial leh i gim lel ding hi. Jonah pen Neniveh khua ah a pai dingin kisawl hi na pi in, utlo ahih manin amah bek hilo amah tawh tembaw tunga a tuangkhawmte nangawn in gimna thuak lawh uh hi.\nPasian in vangliatna khempeuh nei in na khempeuh uk hi. Elijah in a gamtatna khempeuh ah Pasian in na khempeuh uk (God is in control) hi cihthu na sin hi. Pasian kamciamna a tangtuntak ciangin Elijah lungkim mahmah a, Pasian pen a thuman Pasian ahihna sin leuleu hi. Pasian deihsakna munah i om nak leh lungkimna om ding hi. Pasian tungah ki-aap theihna zong Elijah in na sin leuleu hi. Lai Siangtho in “tua lai ah amah pai in teeng (dwelt) hi,” ci hi. Ama thu in gamtalo in Pasian cih bangbang in mangin gamta hi. Tua in ki-aapna (submission) khat ahi hi. Elijah in Pasian mahmah muangin, kim leh paam ah hamsatna tuamtuam omphial mah ta leh a piang bangbang Pasian geelsa hi ei ci in Pasian geelkholhna a kipsak theih nading Pasian in deih hi. Elijah in, Abiahang mah bangin, upna tawh a nuntak theih ding thu na sin hi. “Midik in upna tawh a nungta ding hi” (Zawmah 1:17). Elijah in upna tawh nungta a Pasian tung bekah a kingakh theih nadingin Pasian in Elijah pen Cherith lui ah na paisak hi. Pasian in eite aa dingin a geelsa thu tampitak om a, tuate eima tungah a banban in hong tangtun nadingin Pasian in i nuntakna sungin Cherith munah hong paisak hun tamvei mahmah kha ding hi (Jeremiah 29:11). Bang bang dinmun i na om zongin Pasian muangin, ama tungah kinga ni/\nTu in Cherith luigei ah Elijah in hunhoih khop khat zang khinta hi. “Tua gamah guahzu lo ahih manin, tawlkhat khit ciangin luitui hong kangh hi.” Nisim naisim in luitui luang aging buabua za in, tua luitui mah dawnin, a kingakh denna Cherith luitui hong kiam hiaihiai ta hi. Tuikiam ahih manin nisim in tuiluan dante hong kilamdang hi. Nidang a a piaudim a tuiluang ziahziah pen tu in tui tawphah bang hong kidawk keeita hi. Tua Cherith luitui pen a sawtlo in hong kangh mawk hi. Elijah dinmun ah a om danin kingaihsun lehang bangci in i ngaihsun zentam? Lungkhamhuai, lungmanhuai mahmah kasa hi. Eite khat ciat nuntakna ah zong i kingakh mahmah na nakhat peuhpeuh hong sia in, i muan mahmah i lawm i gual khat peuhin hong nusia in hi leh kilungkham mahmah kha ding hi. Ahih hangin tua bang hun ciangin i phawk gige ding thukhat in luitui a luangsak theipa in kanghsakkik thei a, a kanghsak theipa in zong luangsakkik thei hi. Cherith luigei ah Elijah a puakpa mahin luitui a kan hangin ama aa dingin mun hoihzaw geelsak lai hi. Eite kingakhna luitui a kan ciangin Pasian in tua luitui sangin a limzaw, a siangthozaw eite aa dingin hong bawlkholhsak, hong koihkholhsak den hi.\nTua luitui kanna pen Pasian a heh manin hong gawtna hi pah samlo a, ama lamah i hatzawk theih nadingin Pasian in eite dawn luitui hong kanghsak na hi thei hi. Pasian na zong sem kisa mahmah, lawhcing zong kisa mahmah napi hangin zattawm ding sum, nektawm ding nangawn nei zolo in ki om thei hi. Tua bang hun ciangin Pasian lamlahna ngakzawh ding kisam hi. La khat in ‘khawl hithiat in dakin ngai dihin To Zeisu hong hopihna,’ na ci hi. Lai Siangtho lui sungah mi thupi pawlkhatte nuntakna en lehang zong amaute nuntakna ah luitui kangh bangin lunggimna, singimna a thuak hun uh na om hi. Gentehna in Abiahang in a tapa Isaac tawh biakpiakna pia dingin Pasian a ngetna, Joseph zong Potipher inn sungah a na sep laitak a tuahkhak thute, Paul zong Lystra khua ah a na sep laitak a tuahkhak thute,leh Topa Zeisu mahmah zong Gethsemane huan sunga a thungetna cih bangte ahi hi. Ahih hangin amaute nuntakna tungtawn in Pasian in na lianpi a sepnop manin hih bangteng a phuto na hi uh hi.\nPasian aa dingin kalsangzaw i suantoh theih nadingin eite nuntakna ah Pasian in Cherith munah hong puakin i dawn luitui hong kansak hun tam simsim kha ding. Ahih hangin Pasian kiangpan i ngah thupha sangin thupha hong piapa tungah kinga a, amah muan ding sin theih ding thupi mahmah ding hi.\nKamsang Elijah in luitui a kan ciangin Pasian in kei hong nusia taktak hi ve maw ci in lungkia mahmah khangel ding hi. Tua lai munah amah bek om in, a dawn ding tui kanghta, kumpipa in thah dingin zong lai cihte a ngaihsut ciangin lungkia mahmah kha ding hi. Eite nuntakna ah zong i lawm i gualte in hong nusia in, i nuntakna ah tuahphatna om ngeilo ci a i lungkiat mahmah hun om tham hi. Sanggam aw, tua bang hun ciangin Pasian kamciamte phawkkik in. Cherith luigei ah pai in luitui a dawnsakpa in “kong nusia ngei kei ding hi” ci in Lai Siangtho mun tam simsim ah hong kamciam khin hi (Isaiah 49:14-16).\nThu lianpite ah Pasian mahmah in kamsangpa Elijah a zat theih nadingin luigei ah nuntak dan tuamtuam sin dingin na sawl hi. Baal kamsangte tawh Carmel mualah kidemna lianpi a neihma un Pasian in Elijah nuntakna na suzaan in na nuaipaat dikdek phot hi. Tua mah bangin sanggam aw, Pasian nuaizaanna, Pasian thuhilhna na thuak ciangin Pasian in na lianpi tampitakte ah hong zangnuam ahihlam phawk in. Topa zattheih dingin Pasian sawlna bangin na mang hiam? Tu laitak a na dinmun in Pasian hong koihna dinmun hi ci in na lungkim zo hiam? Hih lai a sim kong it sanggam akua mapeuh tungah Pasian in thupha hong pia tahen. Amen.\nNov - Dec , 2010\nItem Reviewed: CHERITH LUIKEU PAN THUSINNA (Kumpite Masa 17:1-7) Agelh ~ Dr. Nang Sian Mung Description: Rating: 5 Reviewed By: Cinpu Zomi


timestamp: atn

url: =Itna Leiba ~ Dr. Sut Khan Thang :: ZOMI DAILY\nposted on 15 September 2015 at 10:46 am Lomkholna: Article, Biakna\nKhat leh khat ki-it ding cihloh buang kuama tungah lei naba kei un (Rom. 13:8).\nKhat leh khat ki-it tawntung, ki-it paisuak ding cih loh buang kuama tungah leiba lianpi nei kei un, cihna ahi hi. Itna thupi sak pen ding a thuhilhna hi a, itna a om ciangin kituahna om a, kithumanna zong om in, kizahtak tuahna zong om hi. Itna a om ciangin kuama siat na ding ngaihsutna leh gamtatna om lo hi. Inn kiim, inn pamte kiangah zong kisiat kibal theihna ding thu om lo a, nuntak nuam taka khuasakna om hi. Kuamah khat leh khat mawhna kiciamteh loin mawhna kimaisak in, kihuh in, kikhen tuamna lungsim omlo in sanggam banga nuntak khawm liailiai na om hi.\nNasepna tawh kisai a zaa lianpipite, a hausate, vaihawmte, gam leh nam, gamsung phualpi leh khuasung donga sepna neite tungah zahtakna, thumanna, siah puakna, kiniamkhiatna, kilangpan lohna cihte bek hiloin mikhat peuh hihna kizahtaksak in, a ngah dinga kilawm leh kituak hamphatna a ngah theihna dingin Pasian lim leh mel sun in a kipiangsak mikhat tungah lak in pia hamtang ding a, tua in itna pan bek hi ding hi, cih Sawltak Paul in na pulak hi. Tua hileh itna hangin thukham khempeuh a bucingsak hi ding hi.\nHodge in “Nangmah hong siamtangsak ding alotheilo na khempeuhte lakpan in itna bek hi a, leiba na neih bangin na lungsim sungah omsak gige in” ci hi. Tua in nang sangin a lianzaw a zahtakhuai zaw ahi zongin, na kikimpih leh nangsangin aneuzaw ahi zongin amau dinmun leh hoihna tawh kituakin a ngah ding ua kilawm bangbang zahtakna lak ding hi. Sep leh bawl na khempeuh tungah hong siamtangsakin, hong kisuanglah saklo ding pen itna ahi hi.\nBengel in “Na leiba khempeuh sian in la; kuama tungah bat nei kei in, a si thei ngeilo khat leh khat ki-ittuahna kem in la, a kicingin na piakkhiatte in beihun nei vetlo na hi hi” ci hi. Tuni in Pasian’ na nasepna ah Ama hong piak itna tawh Ama na nasep a, Ama a dinga hingtangin na kipiak nak leh bangmah valkhong lo ding hi. I vawh nam khaici mah at ding ihihna mangngilh lo in, itna khaici vawh ni. Itna meitui a tawmleh zong a kisam zahzah itna meitui Topa kithun thuah sak ni. Itna maan hong pia thei Pasian ahih manin Ama hong piakkhong itna mah ngen tangtang ni.\nItna in nungzui taktak hihna hong lak hi. Jesu in “Note khat leh khat na ki-it le uhcin keima nungzuite na hihna uh mi khempeuh in hong thei ding hi” na ci hi (Jh. 13:35). Jesu in a nungzuite kiangah Ama hong kipumpiak itna bangbang nei dingin leh Ama sih khit ciangin zong amaute khat leh khat ki-it tawntung dingin hanthawn hi. Jesu Khris hong itna thu bulphuh in Khristiante khat leh khat ki-it ding hi. Khristian itna bekbek in leitung siatna sungah hong nungta paisuak sak zo bek ding hi. Jesu Khris in Pasian zia leh tong Ama pumpi panin ahong lahkhiat mah bangin thu-ummite’n zong Jesu Khris itna pumpi tawh kivan in lakkhia ding hi. Hi bang itna in leitung adingin thu-ummite kiciamtehna leh thu-ummite sungah hihna taktak ciamtehna hi ding hi.\nKitawng kiselin, kideidanin, zumkong mangkong ah kikhia den, thusia lasia tawh kidiah den mawk le’ng Pasian deih leh hong lamet itna a lakkhia zolo hilo ding banah, Jesu hong thupiak itna tawh zong kikalh ding hi. Amah minsia sak gamtatna pen Ama deihna tawh kilehbulh hi. Nungzui diktak hihna midangte’n a hong theihtheihna dingun Ama hong itna bulphuh ding ihihna thu Jesu’n na limgen mahmah hi. Nadang khempeuh sangin Ama hong itna bekbek lenkip ding leh tua itna hong kipatkhiatna ahi Pasian lenkip zaw ding hi.\nItna in ama angsung ding bek khuallo hi. La phuak siamte’n “leitung khempeuh pia thei hileng tam lua ka ci kei ding” a cih pen angsung khuallo itna alahkhiatna na hipah hi. Upate’n “ka pheisa hong eu nuam si’ng” a cih ciangin it mahmah ahihna thu a genna uh ahi hi. Erich Fromm genna panin Itna a picin kei leh, “Ke’n hong it ing bang hang hiam cih leh nang hong kisam ing,” kici hi. Itna a picin ciangin “Nang hong kisam ing bang hang hiam cih leh Ke’n nang hong it ing” ci hi. Itna diktak in ngahna sangin midangte huhnopna lungsim nei in, ama natna ding hi phial taleh zong hawm ngam hi. Itna hang bek in ke’n ka ngah nak leh phazo kuamah in cilo hi. Lai Siangtho sungah “Nangma pumpi na it bangin mi dangte na it in” (Mk. 12:31) Jesu in ci hi. Kuamah in ama pumpi hua, mudah in natna dingin gamta lo hi.\nJesu in mihingte ahong itna pen hingtang a kipumpiakkhiatna ahi hi. Ama hong itna pen unconditional ahi hi. Jesu in leitung mite ahong it tawntungna thupi a, tua itna in amah leh amah ah nuntakna nei hi. Ama itna in a it mite adingin a hoih penpen pia hi. Khris in eite tungah hong thupiakna in: Pasian a it mi in a Khristian mipihte zong it ding hi (1 Jh. 4:21). A kimutheilo a nungta Pasian a itte in a kimuthei i mipihte mah it in, zahtak in, pi bawl ding na hi hi.\nJesu in mihing 5000 an kicing takin a vak theihna dingin tangvalno khat in a neihsun a sunan nek tang anlum nga leh ngasa tawn nih a pia hi (Jh. 6:9). Angsung khuallo i cih ciangin mikhat peuhpeuh dinmun pen ama dinmun bangin a sang thei mi nuntakna ahi hi. Midang a khual theite pen angsung khuallo itna neite hi ding hi. Jesu in mipite gilkialsa in inn a ciah ding hehpihhuaisa ahih manin anvak hi. Jesu in tangvalno sunan ding zangin mite anvak hi. Tangvalno pen ama ading bekin nungta loin a sunan koihcip loin phaltakin a neihsunsun midangte anvakna dingin Jesu a piakkhiat ngamna thupi hi. Tua sangin a thupi zaw khat omlai a, tua pen Pasian in a tapa neihsun leitung mawhnei mite mawhna a maisakna dingin a hong piakkhiat val a angsung khuallo itna omlo hi. Tua itna nangmah mimal hinna ah na san takpi a, na tel takpi leh na nuntakna in hong lakkhia ding hi.\nItna in mawhna tampi atuamcip zo hi. I itte adingin vai khat peuhpeuhah phamawh kei, nasem khial taleh zong a telloh man hizaw, kici in, agamtat khialhna leh amawhna kiciamteh loin maisak zawhloh cih zong omlo hi. La phuakte’n “it lehang amel a hoih” a cih mah bangin Pasian itna mit tawh na khat peuhpeuh etna in bangmah melsia sak lo hi.\nPiter in “Itna in mawhna tampi khuhcip thei ahih manin lungsim takpi tawh khat leh khat ki-it ding na thupi ngaihsut pha pen un” ci hi (1 Pit. 4:8). Hih bang itna pen itna mittaw cih bang hi peuhmah loin midangte mawhna en in, mu in, amaute mawhna bangbangin sang thei cihna hizaw hi. Itna diktak in mawhna tampi a om laitak nangawnin mawhna sel in, mawhlo banga saanna ahi hi. Piter in mi khempeuh in Pasian hong itna thupi ngaihsutin tua bangin kalsuan ding hong deih ahih manin ahong thuhilhna, thapiakna leh hanthawnna ahi hi. Pasian in a tapa neihsun Jesu Khris hangin ka mawhna hong khuhcipsak, selsak cih a theician taktak thu-ummi khatin midangte mawhna zong tua bangin en ding ahihna hong hilh hi.\nLeitung thukhenna zumah migilo mawh gamtatna tawh kidim nuntakna a nei khat pen mawhsakna thu kikhen hi. Thukhente thukhenna bangbangin mawhsak a om mi tungah gimna, haksatna leh gawtna vangikpi kisuan hi. Ahi zongin, amah ahek leh a langpangte a gina pian ahih ciangin mawhsakna dan kitat in thong kia in kiliau sak lai hi. Ahih hangin Topa in singlamteh tunga a thukhenna pen mawhna vangik bang lel in a om mite mawhna a tapa Jesu Khris tungah suan ahih manin suahtakna, hotkhiatna tangko hi. Leitung mite pen mawhsakna thukhenna thuak dingsa ahih hangin dik hi cih hamphatna ngahna atapa Jesu Khris ah Topa in hong pulak hi. Tua sangin a lianzaw mawhna hong selcip, hong khuhcip sak itna omlo ding hi. Pasian hong maisakna tel in tangtakin Amah tawh na kizop nak leh na kim leh kianga om mite tawh na kizopna ah hong kilangkhia in hong khangkhia in gahsuah ding hi.\nLeitungah leiba nei mi khatpeuh in koimun koi mualah a om hangin a lungsim sungah a leiba hangin suahtaknopna lungsim nei den a, tua thu mangngilh lo hi. Sun hita leh zan hita leh tua thu mah ngaihsun hi. A leiba a sian zawh mateng lungnuam in om theilo hi. A leiba hangin a lungsim sung ling sut bangin kam gega a, meima nai tawm bangin tum ngangngang ahih manin phawk nawn kei ing ci theilo hi. Zanin sumpi piazo ing, tukum sunga ding ka piaksa hi, kici theilo hi. Nipi sim biak kikhopna ah sumpi kikhon in kipia ahih manin tutung in zaw kum khat ading piakhol ni’ng kuama’n cilo hi.\nForest (check) gate ah nung kum, nung kha in, zanin ka van puak man piakhin ka hih manin tu’n bel piak kul nawn kei, kuamah in aci thei kei hi. Nisim hun simin piak ding alotheilo ahih mah bangin lungsim ah zong kiciamteh hi. Tua mah bangin nungkum in ki-it zota, nungkha in it khin ing, zan in itna tawh huhzo ing ciloin nisim mah in itna lakin lungsim sunga leiba neih bangin omsak dingin sawltakte’n thu-ummite hong na hanthawn hi. Leiba pen loh khinzo lo, loh loin om phial taleng zong, kuamah in hong sik kei phial leh zong leibatna mite amuh ciang a lungsim sungah phu vatvat ding hi. Tua bang lianin itna leiba in lungsim hong luah dimin hong phawng vatvat ding lunggulh huai ahihna sawltakte thugenna panin kithei hi.\nRev. Dr. Sut Khan Thang\nPrevious: Malaysia Khuahun (15 Sep 2015)\nNext: A taksuah Zogam leh Zolei itna ~ Awn Za Pau


url: =Cidamna leh Lungnopna ~ Dr. Sian Za Kham :: ZOMI DAILY\nCidamna leh Lungnopna ~ Dr. Sian Za Kham\nposted on 12 January 2016 at 7:19 am Lomkholna: Article, Health, Sianzakham\nThupatna: Mi cidam lo ta dingin, lungnop nang haksa a, lungnuamtheilo, lungkim theilo ta dingin cidam nang haksa zel ding hi. Tua hi a, cidam ding ih deih leh lungnop nang zon kul a, lungnop nang ih deihleh cidam ding kisam leuleu hi. Gentehna in , mi khat peuh in lungkim na, lungnopna nei ngeilo, na khat peuhpeuh giklak den, tangzang ngaihsut lo, agina lo khat zong thupi lak den mawkleh, zan ciangin ihmut loh nan nei, ihmut ciim ngeilo, thazaw, in om leh cinatna khat peuh ngah baih thei hi ci-in mipil gam te ah kantel na pan kimu hi.Tuin lungnop na ngah theih nang thu lu 7 en dih ni:\n1. Bangmah don vet lo in tawmvei sung om diidee ding\nAtawm pen in ni khat in khatvei, minit 5 pan 10 dai diidee, tang vet lo in tut kisin ding. Tua bang hi leh lungtang kisan na, ol zaw, sikhang ding zong khang lo zaw ban ah paatauh na zong bei sak ci hi. Hih bang a bawl ding pen abaihlo khat hi. Ahi zong in kisin huai hi.\n2. nui khia zuazua ding\nOng nuihza sak thei na khat peuh kep ding hoih hi. A ciamnuih hat mi khatpeuh tawh zong kiho zel ding; ahih kei leh anuih zak huai T.V ahi a, milim ahi zong in en zel ding. Nuih khiat ziahziah na in pumpi sung a lungsim a buaisak dat (Stress hormones) ki-ci kiam sak aa, tua hi leh cinat na adal immunity system khang sak aa, ki cidam sak ci hi. Kawlte’n (pyaupyauni tikhe) acih uh man hi.\n3. azaknop late ngai ding\nLasaksiam aw ngaih azaknop te ahi zong in music angaih atuamtuam te in ih lung ong nuam sak aa, gum gega aa om sang in hoihzaw hi. Tua tham lo in, la ngaih te music ngaih te in sikhang ding zong kham thei hi ci in ki ciam teh hi.\n4. lungnop nang thungaihsun ding\nNa pahtak mikhat ahi zong in na khat peuh hoih nasak khat pen minit 5 sungbang ngaihsun le hang lungnopna hong pia thei hi ci in ki ciam teh hi. Mihing lunggim nate a tam pen in, mikhat peuh muhdah, hehna thangpaihna te pan kipan hi ci. Tua bang khat ihneih khak leh mi ih it, ih ngaih ih pahtak khat ih lungsim sungah koih in, ngaihsut in neile hang tua ahoihlo ngaihsut nate hong daisak aa, ih pumpi sunga om Stress hormone ki ci hong lunggim sak dat pen kiamsak ahih manin cidamna kingah ci hi.\nHih thu tawh kizom in ka neulai aa kanu hong thuhilh khat ka phawk kha hi. Ka nu in “ mikhat in hong ko gawp hong gensia hong hehsak khat na tuah ciang in pau se lo in na cil lum tawh valhsuk in, tua hileh nahehna na lungkim loh na bei lel ding hi” hong ci hi. Ka nupen laithei hi lo aa, ama pumpi aa asinkhak thute a ciapteh hi a, mite mawhna maisak nading tawh kituak mahmah aa Pasian deih nathu hi ci in ka phawk san hi.\n5.Tutna khawlna pan dingkhia in lamsiau ding\nLungkim lohna lungham thangsiat na khat ihneih ciangin thakhat thu in ding khia lian in minit 10 sung bang lamsiau khia leng ih lungso na hong dai sak hi ci in ki mu khia hi. Mi atam zaw in nipi kal khat sungin a tawm pen 4 vei lamsiau le hang lungnop na bek tham lo ih mut ciim sak ahihmanin sikhang nei te bang khanbeh lo hi ci in ki ciamteh hi. Tua bangin hun nangah kei leh zong minit 5 pan 10 ciangbang lamsiau in paikhia le teh hoih veve hi ci in ki ciam teh hi.\n6. Damdam in nak hiathiat ding\nHehna thangpaih na khat ih neih ciangin ui nak bang in kinawh nak daidai thei hi. Tua ci bangin nak laklak leng lungtang natna nangawn kingah baih thei ci hi. Damdam aa nak hiathiat ding thupi hi. Minit khat sung in 6 vei bang dai nak lo in thuk nak hiat hiat le hang hehna lungkim loh na thangpaih na te bei sak ci hi. Kisin huai hi.\n7. Lungham sa in zingtho lo ding\nIh thawh tung mahin lungham sa in tho leng sun niloh kilung tom den, mi khat peuh tawh thu neuno hangin kitot kisel na om thei diak hi ci. Tua mahbang in zan in zong ih mut ciim lo Stress hormone khangsak ahih man in natna khat peuh kingah baih ci hi. Lupna ih zuat ciang in zong lungnop nang thu ngaih sun leng hoih pen hi. Hibang aa gamtat ding pen abaih hi lo ahih hang in hanciam leng ki ngeina seh ding a- ki zom zo den ding cih gen nuam hi hang.\nThukhupna: Hihthu nam 7 cidam na ding ih deih leh ih zuih zawh nang hong hanthawn ing.\nDr. Sian Za Kham (M.B.,B.S.,D.A.,M.A.(Theo)\nPrevious: Kua si leh ut na hiam? ~ Zomi Quavadis\nNext: Kipumkhat nadingin nungzuihoih kisam ~ Sia Kung Za Mung\nTedim zatopi a khawnkhong Mit Velna ni 3 sung ah mipi 2603 kivel\nKLIA2 sungah Kim Jong Nam kithahzawh khakhatsung thupiang te ~ ZD\nSanginn ah Mobile Phone akipua te kimatsak in ki satzansak


url: =Tulaai Leitung Thuthang tuamtuam te October 26,2016 :: ZOMI DAILY\nposted on 27 October 2016 at 9:02 am Lomkholna: Khawmpau, Myanmar, News, World, Zomi\n#London Khuapi a phualsaat CAF kici leitung gamtuamtuam pan piakkhiatna ahi World Giving Index encik pawl in 2016 ading in gam 140 lakpan Kawlgam piakkhiatna ahaatpeen hi ci in October 26,2016 ni in taangko khia uhhi. Gam zawng peen Piakkhiatna ahaat peen.VOA\n# Kawlgam pan a taai Refugee te lakpan amasa peen mi-6 innkuan khat Thailand gam pan October 25,2016 ni in Kawlgam ciahkik ta uha, 26 ni in zong mimal 56 ciahlaai uhhi ci in UNHCR thunei ten Geneva khuapi pan tuni in taangko khiata uhhi. Hih aciahkik te pen zAwhthawh thutawh kipuak hilo a amau utna tawh kiciahsak ci uhhi.\n#US President kiteel ding ni-12 bek kisam laai ahih man in President suakding ahi Mihau Donald Trump leh Hillary Clinton te anihtuak vua amai ngap meelloh na uh ahi Florida State ah Mee tangzonna aneihna vuah ahaampi in Trump 2% in tamzaw a ahizong in gambup huam in Clinton mah tamzawmawk ahihman unmm in Nu mei kumpi kinei khading ci atamzaw in lam en uhhi. Ahizong in tukum peen thukhem zumpi te in mee kuang encik ding State kim ah puakzawh sawmlo uh ahihman in buaina om ngeingei ding ci in thuthei zaw deuh ten gen uhhi.VOA\n#2016 Kum aiding lam etzah sang Refugee misi tamzaw ta a hih misi te peen Middle East pan EU luutsawm Mediterranean tuipi pan vive hi ci in UNHCR thugenkhuan ngah William Spindler in October 26,2016 ni in taangkokhia hi.CNN\n#Iraq gam khuapi lian nihna ahi Mosul khuapi IS misok te khutsung pan lakkhiat kikzawh nading in kiu thum pan Iraq gaalkaap ten nasiatak in asim laitak un IS ten neek le dawn gaalvan kisam te Syria gam Raqqa khuapi pan nalazel uh ahihman in US leh apawlpih gam-13 ten Iraq gam IS phualpi leh syria gam a IS phualpi thakhat in do kituaksak ding in kigingkhol ta ci in US Defense Secretary Ash Carter in October 25,2016 ni in genkhia hi. VOA\n#Italy gam laaizang pawl mun-2 pan 5.5 Magnitude haat in October 26,2016 ni in zinliing a, ROM khuapi bang ah inn te kilok zo ziahziah hi. Asi aliam leh Inn le lo sia kitel nailo ci uhhi.Nung tuma kha 2 pawl in zong himun teng mah ah zinling a mi-295 si hi.BBC\n# Russia ten Agamla kaap theih nading thautang hoih mahmah khat bawlkhia zota uha aminneu ding in “Sata-2” vawh uhhi. Hih Thautang tawh Russia gam pan Piantit gam leh Texas ciang tai 6,800 ciang deihna munmun kaap thei ta ci in Russia State Media in October 26,2016 ni in genkhia hi.CNN\nPrevious: Vondeih Kep Ding – 70 (Dimno’ Pa)\nNext: ZOLUS Magazine Nambat 20 kngah tading


url: =Malaysia Airport khatah lungdambawl muakna laikisuang pen kigelhkhial :: ZOMI DAILY\nposted on 24 December 2017 at 1:58 pm Lomkholna: Malaysia, News, Sawltak, World\nMalaysia gamsung aom vanlengtual “Airport” khatah lungdambawl muakna laisuan akibawlpen laimalkhial pawlkhat kihelkha ahih manin, tulaitak Malaysia gamsung aom Social Media tuamtuam te’n ciamnuihbawl ngeingai uhhi. Tuavai hangin Malaysia Airports te’nzong mipi tungah thuumna neikhin uhhi.\nTua lungdambawl lai akisuanna pen Kota Baru Airport ah ahhi. Christmas Bunting akibawl khatpen atungah Manglai tawh “Wishing you Mary Christmas & Happy New Years” ci’n kigelhkhial hi. “Mary” leh “Years” pen Spelling leh Grammar kigelhkhial citciat hi.\nAtungah “Malaysia Airports” te ii Logo golpikhat tuangsawnsawn a, vaihawm makai te adingin anopmawh mahmahding khat suaksak citciat hi.\n“Wishing you Merry Christmas & Happy New Year” ci’n Merry leh Year tawh gelhdingpen aki gelhkhiakha ahihi. Adiakdiak in Malaysia gammi te’n hibangin laimal leh agelhzia akikhialh lawmlawmpen nopmawhsa mahmah uh a, maizumhuai kisa mahmah hi.\nHihvai tawh kisai in Malaysia Airports thunei te’n tuni Sunday (Dec 24) ni in Facebook tungtawn in Statement khat khahkhia uhhi. Tuasung ah agenna ah Kota Bharu Airport ah akisuang Christmas Bunting vai hangin Feedback tuamtuam kangah uhhi. Zannitak in hih laimal leh agelhzia akikhial te kamuhphet un, tua Christmas Greetings pen ki hemkhiapah hi.\nHihpen Kota Bhru Airport bekah akikhial hi a, adang muntuamtuam aom Airport te ah akikhial omlo hi. Khialhna honggenpah mipi te tungah kalungdam mahmah uh a, khialhna tezong hong maisak un ci’n kongthuum uhhi ci’n suahkhia uhhi.\nTuaban ah “Merry Christmas and Happy New Year” ci’n thupha kongpuak uhhi ci’n genkhia uhhi. Sawltak #zomidaily\nPrevious: Malaysia, Penang ah kum 15 aphapan atanu buanin agaisak papi khat kiman\nNext: Naupang leh Sum (Cidamna kiukhat pan)


url: =Pakistan gamsung ah Christian innkuankhat sungpanin mi 4 thautawh kikaplum :: ZOMI DAILY\nposted on 3 April 2018 at 4:29 pm Lomkholna: News, Pakistan, Sawltak, World\nPakistan gamsung aom Christian innkuankhat Monday ni in thautawh kikaplum cih Reuters pan kiza hi. Tua Christian Family tepen Southwestern Pakistan gamsung ah Monday ni in aki kaplum ci a, innkuan Family khatsungpan mi 4 tak thautawh aki kaplum ahihi ci’n Police te’n genkhia uhhi.\nTua innkuan tepen Baluchistan Province sung aom Quetta City sungah Rickshaw tungtuang in avaklaitak uh ahihi. Tualaitak in Motorcycle tungah atuang pasal khatin thautawh akaplup ahihi.\nNumei khatpen liamin zato ah kipuak hi. Apa leh asanggam Cousin 3, akigawm in mi 4 tepen aphual ah sipah uh cihi.\nHihvai tawh kisai in Provincial police official Moazzam Jah Ansari in agenkhiatna ah Motorcycle tawh atuang pasalpa in hihte innkuanpen angimngiat, Target ngiatin akaplup hiding hi ci’n genkhia hi.\nPakistan gamsung aom Christian Community te’n Topa Zeisu thawhkikni Easter Sunday pawipi abawlzawh azingciangin hih Christian Family te kaplup athuak uh ahihi. Pakistan gamsung ah Christian pen citawm mahmah in, agambup miphazah ii 2% khawngbek Christian ahih manin kisimmawh mahmah hi.\nAdiakdiak in acitawm namneu te ii pawite ahi “Minority Religious Festival” khatpeuh aom ciangin kibawlsiatna omnuam phadiak hi. Pakistan gampen Sunni Muslim te gam hiphadiak ahih manin, Christian leh Shi’ite Muslims tepen abeisa inzong tamveipi bawlsiatna thuakden uhhi.\nMore: Egypt Christian biakinn sungah thautawi khatin mi 11 kaplum, mi 5 liam\nNungkum December khasung, Christmas atun madeuh inzong Southwestern Pakistan aom Christian Church khatah mipi atam mahmah laitak in Suicide Bomb 2 veitak ki puakkhamsak hi. Tua Bomb puakkhapna hangin mi 10 in sihlawh a, adangzong mi 56 bangin liamlawh uhhi. Tuabangin Christian Church ah Bomb asukham pen Islamic State (IS) te’n ko ii gamtatna hi ci’n pulakkhia uhhi. Sawltak #zomidaily\nPrevious: Zomi State vai maban kizom toto\nNext: Myanmar galvanleng khat ahawl akisin laitak kia, ahawlpa si\nYangon, Immigration Office ah apuakkham om ~ ZD


url: =Nimit pawlkhat hongtung hiai-hiai :: ZOMI DAILY\nNimit pawlkhat hongtung hiai-hiai\nposted on 24 March 2020 at 8:47 am Lomkholna: Biakna, News\nTOPA PASIAN in Rev. Hau Lian Kham zangin 1970s lam teh Chin State ih Zogam saklam khuate ah Kha Kha’nlawhna (Spiritual Rivival) hong tunga, tuni dong ki- sut kikkik nawn zelzel hi.\nA: 1975? (tuma kum 45 lai) pawlin ko khua, Tuithang, Tedim Uksungah zong tua Kha Kha’nlawhna hong tung sem hi-in, a taktakin Lengtong Pauno’ innlak pano khat ahi, Pu Tuan Do Lian pen 1968 pawlin a omna Tuithang Tuiphum Pawlpi sung panin sim pianthaka, Khalam lim khat ahi, kamtuam zong ngah cihte tawh kizom to, kici hi.\nHih 1975 kum pawl mahin Tangvalno Tg. Cin Khan Gen kici pa tawh ni khat bawng ka cin khopna vuah, HOTKHIATNA Lungdamna thu hong genpihna ah, “Paumang aw Topa Zeisu…honpa leh gumpa-in sang inla, piangthak in. Laktoh ni ciangin, gentehna kei piangthak lo, nang piangthak zaw hi lecin, kei hong kinusia-in nang hong kila to ding hi,” ci-in deihsakna tawh hong genpih ngei hi. Ahi zongin kei lah ka piangthak thei nai kei hi.\nHih kammal laktoh (Rapture) kammal leh Covid -19 pen hong kisamkaih simsim ka sa a, laktoh hun ding a hong naina Matthew 24:7na ah Hun nunung ciangin “Pulnatna (pestilence) hong tam keii ding” cihna thu pen tuni mitmuhin hong tung hilo hiam! Laktoh Ni ding, ih Topa Jesuh hong pai kik hun ding Ni pen hih Covid -19 in a gimnam hong zasak khol ka sa sim tham hi.\nB: 1980 (tuma kum 40 lai) in ka Middle School kahna ah ka lawmpa Tg. Cin Khan Dal in Japan gam ii bawl laibu hoih petmah pawlkhat sangah hong pua a, tua laibu sungah “Quarantine” cih kammal mu-in a deihna zong ka thei pah hi.\nTokyo port ah mi pawlkhat kituamkep (Quarantined) cih thu kigenna hi a, tua hunin bang mah ka ngaihsut theih loh, ei omna mun ah tua kammal hongtung ding peuhmahin ngaihsut hi vet loa, ahih hangin hih kammal in tuni-in ih kiim i pamah hong kizang hong tung petmah hita hi. Nang zong hong ban thei lua hi. Covid -19 huhau ahi hi. Natna nei ta leng nei ta kei le’ng hong kituamkep (Quarantine) thei lua dinmun kitung hita hi!\nDeihnate Khang Semsem!\nMihing in Hauh nopna, Pil nopna, Sum ngah nopna, Suahtak nopna, Thuneih nopna, a Nuamzaw Nuntakna leh Leitung nopsakna, numei pasalvai LGBT…a kipan, Pilna lah kha’n pi-in khangto to lai mai hi. Hih bang thu hoih thupha kha’ntohnate in hun nung hun siatna limte ahi hi.\nC: 1983~ 1984 Saya Thuam Khan Thang (Saya Thuam) in Indiagam, Nagaland State, Dimapur khua-a om, Eastern Bible College ah Lai Siangtho sang a kah hun lai-in, ko khua Tuithang Carmel AoG tawh kizopna om (a Sungte’ khua) hihna tawh a thu kipan ahi tam maw! 1983 kum sungin khatvei a sermon genna ah, tulai taka i muh ih zak mun mahmah Late/Psalm 91:1~5\n“Zan-a A leng khiankhian Pulna panin TOPAN hong kemcing hi…” cih thulu tawh mi siangthote Kha an hong vaak ngei hi. Tu-in kum 37 vilvel pha ta hi. Tua zawh kei-a kipan Pasian’ thugen kuamah in hih Lai Siangtho mun bulphuhin thapiakna lian kinei ngei khol loa, tecipanna ah kizang cih bel za ngei sam ing. Bangbang hi ta leh, tuni tu hun laitakin hih “Covid – 19” hangin patauhna hun sia sungah hih LST mun tawh eite in tha la keii hi hang. Ka thulu ah “Nimit pawlkhat hong tung hiaihiai,” ka cih deuh khatin “Pulnatna pan…hong kembit ding” cih Pasian hong gamtang takpi dingin Lamen kawm sa-in mihing’ hih theih kidop siamna zong lungsim sungah vom ciat ding hi hang.\n1. Galthu Sathu (Rumours of Wars),\n2. khuaphuuk (Disastrous Calamities),\n3. Pulnatna (Contagious Pestilence),\n4. Meikhu Hualpi (Billows of Fire)\n5. Kialpi tunna (Famines)\n6. Zinlinna (Earthquakes)\n7. Tuipi zinlin (Tsunami -1905 pan)\ncihte pen Topa Jesuh in Matthew 24 sungah a gensa thu vive hi a, tam gen kul loin za mun leh zong mu mahmah ta hi hang. Hun nununga thupiang dingte hong piangpiang takpi ta hi. Ko khua tamna Utah State, Salt Lake City bangah tuteng nisimin zin lingling khawl nai lo, peuh ci zanzan hi. Seismologist kici zinlin hun ding a thei mipilten tuhun ciangin ni khat bekbekin 3000 vei bang ling den ta, ci uh hi. Mi 300,000 bang a sih tungtang lai, 2004 December 26 thupiang bang mangngilh theih ding hilo hi.\n1994 April kha sung bangin Saya Khambawite The Philippines a tun khitun US military base mun lui tengah meimual puakkhamin kaal khat sung bang Manila khua sung meikhu in tuam cip cih, na za ngei hiam? Singapore ka om 1993- 1994 sungin zong Indonesia ah gamphengpi kangin ka omna Singapore dong meikhu in hong tuam hi.\nUS sung gamphengpi meikatna, leh Australia ah zong piang zela, tu kum 2020 Theinosihkha sungmahmah in zong Australia gam sungah Gampheng pi gamkatna (Forest Fire)hangin “tuuno 1,000,000-a simin si ci thong hi”ci-in Adelaide khua… Pa Mang (Gamlai khuamipa) in hong gen ngiat hi. Tua hi a, hih Covid – 19 in laktoh gim hong nam sak mahmah deuh semsem ahih manin ei pawl i Khalam dinmun zong kisittel kawmkawm ni cih, kihanthawn kiphawksak hang. A ni a nai ding in hong naih hong neh semsem hiai-hiai ta hi lo hiam! 2Korin 6:2 ” Tuni in Hotkhiatna Ni hi ~Today is the Day of Salvation” Dr. Thomas Pau (Tawmvei Melbourne)\nPrevious: Covid-19 Update: White House pan theihhuai pawlkhat (March 22)\nNext: Covid-19 natna tawh kisai in ~ Dr. Nung Mun Thawn\nZomi te in i minam van tuamtuam te a kipan, ih Zopuan tuamtuam te zatdan kidawp huai\nGam 40 val in sim ding\nKawlgam tuibuahpawi ah Tui Pipe phalna omlo in azangte sum teng 5 ki liausakding ~ ZD\nTedim ah guta laang mahmah & thuthang tuamtuam\nNuntakna lamlak – 4 ~ T. Sawm Lian\nZika Virus bang hiam?


url: =Khantohzia Nam Thumte ~ Thang Sian Sing :: ZOMI DAILY\nposted on 10 September 2016 at 3:02 am Lomkholna: Article\n‘Khantohna’ in nuntakna sungah peelmawh i tuahding, akisam thu ahi hi. Pumpi khangin, lungsim zong apicing ding ahi hi. Theihna zong khangin, itna zong akhangsemsem ding ahi hi. Khantohna in thupai (process) khat hi in, thakhat thu le mitphiat kaal-in akimupahlo namte zong om ding hi. Khantohna i ziate ensuk le’ng.\nKhantohna i kipatna le kal masa ahi hi. Amaute i khantohna in khatpeuh tung kinga peelmawh a, zong akitangsam ahi hi. Gentehna in nau suaktung, naungeek te in muhna ding mit nei, zakna ding bil nei, hita leh amau te in mulo-in, zathei nailo hi. Khe aneih hangin dingtang nading in thakhauh nailo hi. Akhutte uh ahi ding zahin zangh thei nailo uh hi. Amau te in athu le ahoihna(khut, khe, mit, bil le kamte), atha-ngal te uh aneilo bel hi tuanlo hi. Ahun atung nailo le asinsaanlai uh zong kici thei ding hi.\nKhang hong cingin hong misuak uh teh amaute-in khatpeuh kisamlo-in dingzo ta uh hi. Aneihsa uh thuhoihte le thangalte phatak-in hong zangh theita uh hi. Khial ngeilo, cih hi tuanlo (khialkawm, sinkawm) in sintohtohna tawh tuakngei thute (experience) panin asia, apha, zuihding le pelhdingte hong khentelthei ta uh hi. Nuntak zawhna ding (survival) ciang khangto khin ahih manin khatpeuh kisamlo (independent) in dingzo ahi zaw a, kicing cihbel hituanlo hi. Sinna (learning) i cihin khantawn dongin ahuam thuguipi ahi hi.\nHih munah nuntak dinzawhna ding khatpeuh akisamlote’ (khat bek hilo) kipawl theihna te kimu thei hi. Amaute in khat i thaneemna, khat i thahatna le kilamdangna te kitheih pih (recognize) uh hi. Amaute kikaal-ah khat le khat kizahtakna (respect) om hi. Nasem khawm thei uh hi. Aituam (individual)sangin mi atamzawte’ phattuamna ding thupi sakzaw uh hi. Athutak in amaute in apiakhia-nuam lungtang (giver’s heart) nei uh hi.\nAlungsim uh ah thuhoihte bekin vomthei, mun ngah thei hi. Tua thuhoih, thupha te i man(value) tel-in tuate ading athalawh nuam le thaman apiate ahi uh hi. Lamdawt tawh thupha kingahloh lam telin, thei uh hi.Khat le khat kizopna ah tatdanphate (etiquettes) thupi sak uh hi. Athutak in amaute in Itna nei te a hi gige uh hi. Eite in khat le khat i khantohnatek kitel pih le’ng bek i kingaisiam, i kitelsiam ding hi. Khantohna (ahkl) picinna i asangpenpen dawl-in ‘kipawl theihna’ tawh kicing ahih lam zong i theithei hi.\nPrevious: Gengen bek tawh hithei nawn kei! ~ Francis Lamthang\nNext: Singapore gamsung ah Zika Virus ngah mi 300 phata ~ ZD


url: =Video: Mi 71 asihlawh Russia vanleng akiat laitak CCTV pan Video Record kimu :: ZOMI DAILY\nposted on 12 February 2018 at 10:22 pm Lomkholna: News, Russia, Sawltak, World\nRussia gamsung ah zanni Sunday ni in vanlengkhat kia a, asungah atuang mi 71 takin sihlawh uhhi. Tua vanleng pen aliankhiat khitzawh asawtlo in akiapah ahihi. Vanleng akiatna tawh aki gamlalualo innkhat ah akithuah CCTV panin tua vanleng akiatlian laitak Video Record ki mukhia hi.\nSaratov Airlines Flight 703 pen Domodedovo Airport panin alengkhia hi a, tua vanlengtual panin 25 Miles agamlakna ah akiatsuk laitak CCTV panin akimukhia ahihi. Vanleng akiatsuk ciangin meikuang ziahziah a, cikziat huai mahmah hi.\nVideo: Video of the moment when the Russian plane crashes Ан-148 An-148 С russia Saratov Airlines АМОЛЕТ\n11 Feb: Russia te vanlengkhat kia, asungah atuang mi 71 avekin si\nPrevious: Leitung ah Hotel asangpenpen Dubai City sungah kihongthak\nNext: Video: US Missouri ah vuuk kiatna hangin mawtaw 100 val kiphukhagawp


url: =Tulaai Leitung Thuthang Tuamtuam Updates August 9, 2014 :: ZOMI DAILY\nposted on 9 August 2014 at 6:43 pm Lomkholna: Khawmpau, Myanmar, News, World, Zomi\n· Islamic state (IS) kici Iraq gam khunglamteng ah kilawmlo zahdong a Christian te leh adang biakna tawmte abawlsia Jihadist migilo omna teng ah US te in 8/8/14 ni in Gaalvanleeng tawh Beltung siantho tak in khiatkawikawi uha, hih migilote lau a abu mipi te neekding neek le dawn zong khiat kawikawi uhhi ci in Pentagon ten taangkokhia uhhi. UK ten zong mipi kisap neek le dawn khiatding in kaleeng diadia ta uh ci in August 8 ni in taangkokhia uhhi.\n· Israel leh Hamas te ni 3 sung kilemna amankhit uhciang Hamas te ngetlah Israel piazolo Israel te ngetlah Hamas ten mangzolo ahihman in langnih tuak kikaapna athak Part 2, August 8 ni in kipan kik uhhi. Israel gamsung Rocket tang 15 tu a Israel mi 2 liam in Israel ten Gaza anuaitohna pan Palestine mi 5 anikhat ni in sipah phot uhhi. UN leh US ten kipatkik pen hoihkei cituak uhhi. Amasa kaal 4 kidona ah Palestine 1,900 si in Israel te 67 si uhhi. Part 2 ah bangzah tuak ongcingto tammaw ngaklaai ni ei\n· Afghanistan gam June kha kiteelna ah President ding a teelcingtuak Mr Ghani leh Dr Abdullah te Mr Ghani in zo himah leh Dr Abdullah in meetang simdan mankei ci ahihman buai uha, US Secretary of State John Kerry in lemtuah a aleptuah anihveina ahi August 8 ni in anih un kipawlkhawm in Afghanistan ading naseemkhawmding in thukimna ngah uhhi. Ahizong in party tuamtuak uh ahihman koici bang in naseemkhawmding cih kigencianna neinaai lo uhhi.\n· South Sudan gam ah gaal hang in cimawh gaaitaai mi 40,000 te omna Refugee camp ah August 8 ni in nasiatak in tuikhang ahihman in hamsatna lianpi tuak uhhi ci in (MSF) Medecins Sans Frontieres te in taangkokhia uhhi.\nPrevious: Minam Itna Zawimaan (Sabbath Thupuak) ~ Pu Zokhai\nNext: Ebola virus ihcih in bang hiam? ~ Peter Suumpi


url: =R.I.P Nationwide Ceasefire Agreement (NCA) :: ZOMI DAILY\nR.I.P Nationwide Ceasefire Agreement (NCA)\nposted on 20 November 2017 at 9:05 am Lomkholna: BobTuangpi, Myanmar, News, Politics\nGamsung mualmi thautawi kipawlna (8) in athukim Nationwide Ceasefire Agreement pen damdamin hanmuallam amanawh toto himai hi.\nAhang in gamsung thautawi thahat pen United Wa State Army makaih athahat thautawi kipawlna (FPNCC/NA) in lah NCA lampi (Roadmap) in mailam kibelpawlna gam thukhun ding hong mualsuahpihzo lo ding cih lenkipta-in NCA nial tatak ta uha, UNFC mualmi thautawi kipawlna pawl (4)teng in lah NCA zuihsawm tuanlo uhhi.\nNCA thukim pawl (8) sungah ahawlpi (driving force) KNU bek mah hi-in tua zom ah RCSS hi. RCSS lah NCA sign ahih pong hangin Kawl galkap leh TNLA tawh kinawk niloh uhhi. KNU nangawn Kawl galkap tawh tawm ong kitelkhial leh amunmun ah akuangzaizai ziau thei ding dinmun hi.\nTua ahih manin, akician thu ah FPNCC(Federal Political Negotiation and Consultative Committee) leh UNFC (United Nationalities Federal Council) in NCA lampi nusia khinta-in lampithak sialkhinta uh leh amau’dinmun kiptak letsuak sawm uh cih kimukhiata ahih manin, mualmi gamvai (ethnic politics) tuihual hong khauhkik thei ding hi.\nMualmite’ading sum tungah humpilim leh Aung San lim atuan leh tuanloh thupilo-aa ei-le-ei kizingvaihawmna (Self-determination/ Domestic sovereign power) ingah nang bek thupi zaw hi.\nPrevious: Aki dop huai pasal nawi Cancer natna, pasal Breast Cancer nei tamsemsem\nNext: Second Thought ~ Cin Lian Khai


url: =Paris khuapi buaina hangin mi 35 sikhin, 100 val kepcip thuak :: ZOMI DAILY\nposted on 14 November 2015 at 8:03 am Lomkholna: News, Sawltak, World\nParis Concert Hall sungah migilo te’n akepcip uh Hostages lakpan mi 100 val zong ki kaplum cih tumah in kizakbeh leuleu hi. Adang Paris City sungahzong aki kaplum mi 40 val bang om ci ahih manin, tuciangciang asi pen mi 140 bang hita mawk hi.\nPiancit (France) gam ii khuapi ahi Paris khuasung teng ah Friday nitaklam in migilo te’n thau tawh simgawp uh ahih manin buaimahmah cih Fox News pan kiza hi. Paris khuasung munthum peuhmah ah kikapna leh Bomb puahtapna om a, khuasung teng buaigawp ahih manin France President Francois Hollande in gamgi khempeuh khakcip sakphot cihi.\nHih Paris khuasung buaina hangin tuciangciang thau tawh aki kaplum misi 35 valkhin ci a, tuaban ah adang mi 100 valzong migilo te’n kemciplai uhhi. Hih buaina sungah ama pumpi panin Bomb apuak khamsak Suicide Bomber zong mi nih kihelding in ki ummawh hi. Bomb khatpen French leh German National Team te kimawllaitak Stade de France Soccer Stadium ah apuakkham ahihi. Hih French leh German te kimawl laitak President Francois Hollande zong a en in aom hi a, ahi zongin amahpen bangmah kikap khakna omsamlo hihtuak hi.\nTuaban ah Paris khuasung aom Restaurant khat ahzong thautawi migilo te’n mi phialkapgawp uh a, leilak ah misi kigual phengphang ci’n tualai ah akihelkha khatin genkhia hi.\nHih buaina pen kuakhutma cih ki genkhia lianlo a, ahi zongin Petit Cambodge aom Cambodian Restaurant sung akapgawp thautawipa in mi akapkawmkawm in “Hihpen Syria ading hi” ci’n awng kawm kici hi.\nFrance President Francois Hollande in Piancit gambup “State of Emergency” ci’n tangko khiasak pah a, Piancit gamgi khempeuh akhakcip sakban ah buaina vengnailo khathei dinghi cihzong genkhia hi.\nMisi pen ki behlap khathei laiding a, Concert Hall pan matcip athuaklai mi 100 val te thuzong ki telcian nailo cih Associated Press te’nzong genkhia hi. ZD Sawltak\nPrevious: Ka muhpak US Gamthu pawlkhat – 49\nNext: ZAM Thupuak :: 15 November 2015


url: =Christian Hymn te’ tangthu: Kei Tawh Omkhawm In :: ZOMI DAILY\nposted on 8 December 2016 at 3:00 am Lomkholna: Article, Biakna, Hymn, Zamkhatkham\nHenry F. Lyte (1793-1847)\nSih ding peuhmah lunghihmawh-a a nei lo mite bekmah tupna ngimna leh lungmuanna tawh nungta thei bek hi, ci-in kigen ngei-a hi mahmah hi. Kuama’ theihkhak khol loh Mangkangte pastor khat ahi Henry F. Lyte zong tua bang mi na hi gige hi. A sih madeuh, 1847 kumin hih lamalte na phuak-a a upna leh a lungmuanna na pulaak hi. Tua hun-a kipan leitung mun khempeuh-a thu ummite’ adingin dahna leh lungdonna lianpi a thuak uh cianga hehnepna a pia a kideihpen den la ngaih khat-in om den hi.\nHenry F. Lyte bel Scotland gamah June 1, 1793 ni-in suaka Ireland gam Dublin khua a Trinity College ah pilna sin hi. A khantawnin Church of England pawlpi mi citak mahmah khat hi den hi. A nuntak sung tawntung a pumpi a zawngkhal hangin a upna leh a lungsim a kha a thahat mahmah khat hi, ci-a ciaptehna a ngah mi khat ahi hi. A pumpi a hat loh hangin laphuaksiam poet minthang khat, musician khat leh minister khat ahihna tawh gim thei lo tawl thei lo-in na sem den hi. “It is better to wear out than to rust out” cih kammal bang ama’ kammal minthangte laka khat a ahi hi. A sepna peuh ah ki-it mahmah-a kithupisan mahmah hi.\nA nuntakna a nunung lam kum 23 sung England gam Lower Brixham, Devonshire a ngabengte’ lakah nasema, a pawlpi mite mizawng vive ahi hi. A nunnung lam ciangin a ci dam lo semsem-a, a cidam nadingin khua a lumzawkna Italy gama ah a pai loh hong phamawh hi. September 4, 1847 ni-in a pawlpi mite’ tungah a sermon nunungpen gena, a pulpit zuanin pai zo lo ahih manin bokvaksa-in pai-a, a aw suak zo lo-in misi ding khat’ aw tawh kibang hi, kici hi. A kammal nunungte in a mite’ lungsim nakpi-in vut hi. “Zeisu Khazih’ sihna a sanna uh leh tua tunga a kingakna uh tungtawnin hong tung ding gimna hun ading a kigingkhol dingin” a mite hanthawn hi. Italy gam zuan-a a pai laitak, France gam Nice a tun laitakin si-a, November 20, 1847 ni-in tua lai-a English hanah kivui hi.\nHenry Lyte in hih la a pawlpi Lower Brixham-ah a thuhilh nunungpen Nipi Ni madeuh-a a phuah hi, kici a, a lamal bek hi lo-in a la-aw tawh a phuahkhawm ahi hi. Ahi zongin 1850 kumin London-a Lyte’s Remains kici laibu sungah a kikhet mateng England gamah kitamzat nai lo hi. America gamah bel Henry Ward Beecher in 1855 kuma a bawl Plymouth’s Collection sungah kihel a, “hih la pen a lamal sim ding bek hi a, la-a sak ding hi lo hi” ci-in kigelh hi. Ahi zongin tua khit lam ciangin Hymns Ancient and Modern kici Anglican Church hymnal editor William Henry Monk in mukha a, 1861 kuma kikhen tua labu sungah hel pah hi.\nTua labu sungah bel William Monk in ama’ phuah la-aw dawng 50 hel-a, Henry Lyte’ phuah hih la “Kei Tawh Omkhawm In” ading zong a aw phuaka, “Eventide” kici hih la-aw a phuah lai-in nai lang zong sawt lo hi, kici hi. A nuntakna ah dahna nakpi-a a thuak laitak hi napi-in nitum kuan hoih lua mahmah a muh laitakin hih la-aw a lungsima suak ahi, kici hi. Hymnal kikhen ngei lakah a thupipen khat-a kingaihsun hih Hymns Ancient and Modern kici Anglican Church hymnal a kikhet lai-in editor a sep bek hi lo-in London khuapi-a King’s College ah choir director leh organist-in zong om hi.\n“Look, Ye Saints! The Sight Is Glorious,” leh “The Strife Is Over” kici late zong a aw Wiiliam Monk phuah mah ahi hi.\nHenry Lyte in hih la “Kei Tawh Omkhawm In” a phuah lai-in Emmaus lam zuana pai nungzui nihte’ tunga i Topa’ kilatna leh tua nungzui nihte in i Topa’ tunga, “Ni kai lua ta a, ni tum phial ta a hih ciangin ko kiangah hong tam in” (Luke 24:29 ZIV) a cihna mun panin a lamal ding a lak ahi hi. Hymn dang tampi a phuah loh hangin “Jesus, I My Cross Have Taken” (Jesu Aw, Kei Kisuan Khin – Xtian La No.210) zong Henry Lyte’ phuah mah ahi hi.\nPrevious: Ni 10 bek aphapan naupang khat lamgei ah lai khattawh kinusia ~ ZD\nNext: Hallo Zogam – 1 ~ T. Sawm Lian\nLeitungah mihaupen ahi Jew mite hauhna thusim 10\nMalaysia palik mawtaw khatleh Bus khat kiphukha, palik 2 liam\nIndia, Delhi khuapualam aom Building aki lamsan inngolpi khat kicim, mi 3 si


url: =KHAWKPI 5 | PASIAN NASEP KIZAWHNA AWNGAIHPI ~ MUC\nKHAWKPI 5 | PASIAN NASEP KIZAWHNA AWNGAIHPI\nAdmin 10:50:00 PM Articles, Hun Nunung Ading kigin Kholhna\nPASIAN NASEP KIZAWHNA AWNGAIHPI\nPawlpi sungah ki puahphatna, ciaptehna piakna, haihkhiatna guah nunung zukna, Pasian mite in a tang kona thahatna tuam vilvel khat tawh zawhna, hih te a hun kibang in, a kituak in tun khat kisuah ding hi. Pasian’ mang mu pa in, hih tang kona thumna awging ngaihpi pen vantungmi thum in vanpi kantan in, phiatsiang zah in, mu hi. Mang. 14:6-10.\n“Hih laitakah Pasian mite’ nasepna zia hong kilak hi. A mau in thuphamawh mahmah tangko ding nei uh a, thupuak kawi kawi in leitung ah a leeng uh hi. Amau in leitung kialpi ading nuntakna moh akhut uh ah tawi uh hi. Khris itna in amaute len gige hi. Tua pan in tangkona dang om nawnlo hi. Tua baan ah hehpihna ki hel sapna dang om nawnlo ding hi.” 5 T 266,267.\nMang. 18:1 ah, vanglian mahmah vantung mi, leitung khempeuh a vang tawh a tansak thu om hi. Tua vantungmi pen vanglian dang leh thuthak hong pua hi lo hi. Vantungmi thumna’ tangko pen mah a hong picing sak hi lel zaw hi. Leimong dongin zelgawp sak hi zaw hi. Hun tomno sung mahmah in zo gawp ding cihna hi. Babylon puk a, amaute lak pan hong pai khia dingin sap khiatna, a maidal a susia omlo in, siangtak teltak in piakhia ding cihna ahi hi.\nHih thu in kinial na, bawlsiatna phong khia ding hi. Tua hang mah in Topa in ama khut zang in, a lamdang nasep zawhna bawlta ding hi. Tua nasepna dingin amah in, siate leh pawlpi mite khempeuh, angsung khualna pai khia a, Khasiangtho tawh kidim sak ding hi, pawlpi buppi in thalawp takin kha gupna na sem tek ding uh hi. Sawltaknu gelh na ah,\n“Tua hun ciangin din’mun sang anei, a zaliante bek hi lo, committee member te bek hi lo, tuipi pen tui in a khuh bangin mi khempeuh in nasep ki zawhna dingin Topa theih telna tawh kidim ding uh hi. Nasepna pen Pasian vangin hong makaihna tawh kizo thei ding hi.” T 47.\nLaisiangtho in eite cin’ zawhloh nasep kizawh nading hong genna ah: “Amah in a nasep zo dinga, thumaanna tawh tomsak ding aa, Topa in in leitung ah tomno sungin a nasep zo lel ding hi.” Rom. 3:28.\n“Hih lungdamna thu pen, leitung bupah mi namkimte tungah teci dingin ki tangko phot ding aa, tua teh beina hi ding hi” Matt.24:14. Vantungmi a sagihna pa aw’ a kizak ciangin, Topa thuthukpi nasep a kizo ta hong hi ding hi.” Mang 10:7.\n“Tua hun ciangin vantungmi thumna tangkona hong khang ding a, awngaihpi hong suak ding a, leitung buppi Topa minthan’na tawh hong taang ding hi.” 6T 401.\n“Tangkona in a tha khiam hetlo in mainawt aa, leitung buppi minthan’na tawh atan’ mateng in khang toto hi, cih John in na mu hi. Pasian thukham azui mite in mainawt in nawt behbeh hi. Ih puak tangkona in mi namcin, pau namcin teng zeel hi. A sawt lo in awngaihpi tawh amin than’na in leitung taan’ ding hi. Eite in tua Pasian Khasiangtho kibua ding pen asang thei dingin ih na kiging khol hiam?” 5 T 383.\n“Tua khit ciangin adang vanglian vantungmi khat leitung a tuaksuk dingin kisawl ka mu a, ama aw pen vantung mi thumna aw tawh gawm in, atha hat sak hi. Vangliatna leh minthan’ na ama sungah kiguan’ a, atuahsuk ciangin ama vang tawh leitung teng tang hi. Hih vantungmi’ ken’ khuavak in, awngaih thakhauh tawh a tangko mah bang in, mun citeng tan’ hi. A lian Babylon puk zo hi. Dawite leh kha gilo khempeuh kikhumna, a siangtho lo namcin leh kihhuai vasate kikhumna kaw hawmpi a suak zo hi, ci in nakpi in kiko hi.” EW 277.\n“Mawh maisak Gumpa Khris thumaanna hong kilang ta a, vantung mi thumna awngaihni ading in, eite hong ki ze-et hun hong tung ta hi. Tu in leitung bup ama minthan’na tawh a dimh ding, vantungmi’ khuavak kipanta hi. Hih patau tangkona in, a za mi khempeuhte in Zeisu pahtawi aa, Athu leitungbup ah puaksawn ding ahihi. Kamsangpa tunga kilak alim ciin kholhna pen, atak hong kilang ta a, anung zuite tung a ahilhsa thu teng, kihong khiata in mihing tate a dingin na lamdangte kibawl ta hi. Lai Siangtho ah, ama adinga teci pan’ kholhnate zong khia dih un.” 1 SM 363.\n“Vantungmi thumna tangkona ahuh vantung mipa in, ama vang tawh leitung bup tangsak hi. Leitung bup a, akidal zolo mainawt nasepna ding hiah kigen khol zo hi. 1840-1844 lai aa, lamente nasepna zong Pasian vanglian kilatna khat mah hi. Vantungmi masa thupuak pen, mun tuamtuam a Mission mun khempeuh ah tunga, kum zalom 16 lai a kipuahphatna khit zawh peuh mah biakna lam lawpna a nasia penpen hi a, ahih hangin vantungmi thumna’ aw ngaihpi patau tangkona pen nakpi in nasia zaw lai ding hi.” GC 611.\nTHUPIAK TANGTAK LEH ATELZAW A PIAKNA DING HUN TUAM VILVEL\n“Vantung pan vantungmi dang khat vanglianpi tawh hong kumsuk ka mu a, leitung buppi ama minthan’na tawh taang hi. Amah nakpi in kiko a agen in ah, Alian Babylon puk zo hi, puk zo hi. Dawite ten’na leh kha gilo teng kikholhna, anin a muhdah huai vasate kawhawmpi suak zo hi” ci hi. Van pan aw dang khat ka za a, “Ka mite aw, amau lak pan hong paikhia un, amaute mawhna leh amaute dan nan thuakpih khak loh na ding un” cih ka za hi. Mang. 18:1-4.\nHIh mun in Mang 14:8 a vantungmi nihna gen bangin Babylon pukna tangko hi. Tua pukna pen, Babylon sungah a lip khap huai pawlpawl, din’ mun tuam tuam tampi kigawm ahih na, 1844 khuakhal laitak a ki pan ki tangko zo hi.” GC 603.\nPUAHPHATE’ NASEPNATE ETTEH DING OM\n“Puahphate tampi in, a nasepnate uh ah, pawlpi leh minamte mawhna bangci lah khiat ding cih ngimna lian nei uh hi. Amaute in Laisiangtho sung thumaan om bangin tapidaw gamtat hoih lak in, mite makaih sawm uh hi. Pasian Khasiangtho in Elijah tungah hong kipia bangin, amaute tungah hong tunga, lampial minamte leh gilo kumpipa mawhnate taai hi. Laisiangtho thumaan ahilhnate uh, amau deihloh upnate a ki hilh ding adal nop uh hang in, a dal zokei uh hi. Mite khate’ lauhuai thu om pholak dingin ki pelh thei lo zah in thanuam uh hi. Pasian in amaute’ gen dinga a deih thu omte, amaute thuak kik ding lauhuai na zong khual zo lo in, gen uh a, tua patau thu ki pelh thei lo zah in mite in za uh hi.”\n“Tua mah bangin vantungmi thumaan tangkona zong ki pulak ding hi. Tua tangkona hat-tak a aki piak ding hun atun’ ciangin, Topa in a kiniam khiat mi, Ama nasepna a aki-ap taktak mite zang ding hi. Nasem ding mite, mihingte phuat pilna sinna, lai siamna neite khawng hi zaw lo in, Khasiangtho tawh a ki nilh mite hi zaw ding hi. Thu um takpi mi, thu ngen den mi, a siangtho thanopna nei mite Pasian in a thumaan pho laak sak hi. Babylon mawhna luui-khia in, lakhia ding hi. Sikha hopihna zang a, kumpi leh pawlpi te kikopna lauhuai, simtham tak leh ma liau mahmah a kin Pope power te pen, tang thei lo lel ding hi. Tua bang thu kigen a za ngei lo mi a tul lomlom in thu ngai ding uh hi. GC 606.\nTHUPUAK IN BAWLSIATNA PIANGSAK\n“Pasian nasem te in a Tuuhon te uh tung a khuavak tang ding dalnate hong khia dingin mihing sep ngeiloh zah tawh hanciam in sem uh hi. A ki sawlna khempeuh ah atel gen theihna ding un hanciam uh hi. Pawlpi puukte in kumpi anaa ngen a, Pope leh Protestant te kikop, nasep ahi hi. Sunday anaa hial aa, Sunday tan’ ding pen, khauh semsem in, khentel sa ahi hi.\nPasian thukham zui nuamte tua anaa in su kha mahmah ding hi. Amaute sum daan, thong daan ki tat ding hi. Pawlkhatte ta leuleu, anaa nei din’ mun kipia in, letsong leh hamphatna tuamtuam tawh amau upna a nusiat theih nading un, ki bawl ding hi. Ahih hangin amaute phi kik nading panin, “Pasian Laisiangtho pan in khial ka hih na uh hong lak un” a cih ding Luther in zong a na cih ngei sa ahi hi. Thukhen na zum mai khawng ah aki puak ciangin, thumaan om bang, hang tak in pulaak ding uh a, aza mite Pasian thukham zuih nopsakna ah kai ding uh hi. Tua hi leh hi thu a zakna ding uh lampi dang a omlo mite in za ding uh hi. GC 607.\nPaul kammal mantakin tung kim hi, “Khris sungah gamtat hoih a nei peuh mah in bawlsiatna thuak ding uh hi.” 2 Tim. 3:12. Ih thumaan lente in Sunday-nipi pen zahtak nuam lo uh ahih ciangin, kimkhatte thong ah kikhia aa, kimkhatte ki nawhkhia in, kimkhatte sila in kinei ding hi. Mihing te ngaihsutna ah hi bang bel, piang thei ding in kilawm lo ding hi. Ahih hangin tua bang thusiate adal niloh Pasian Khasiangtho mite lakpan kihok khia ding a, Pasian thukham mudahpa Satan in ukcip ding ahih manin, up theih loh zah mahin, kheltatna dim ding hi. Pasian zahtakna leh itna abei ciangin, gitlohna pen uang mahmah hi.” GC 608.\nTAWMVEI SUNG LUNGKHAM A’ CIMAWH\n“Hih bawlsiatna hun sung tengin Topa nasemte upna ki ze-et ding hi. Amaute in Pasian leh a thumaan bek en ding in ki hansuah hi. Amaute’ lungsim a uk Pasian’ Khasiangtho in amaute pausak hi. Amau tunga kipia Pasian hansuahna in siangtho hanciamna pia a, amaute sep ding a om bangbang daicip mawk lo in sem in a gen ding uh hi. Amaute in leitung nuntakna a ding hamphatnate zong lo ding uh hi.\nAmaute langdona khuapi hong kipei ciangin, pawlkhatte lau in, ih thugente in hih bangin buaina hong piangsak in teh cih muhsa mah hi aa, daitak in om lel le hang ka cih mah hi” ci in gen khia ding uh hi. Amaute haksatna tuamtuam in um cih ding hi. Satan in ze-etna tuamtuam tawh nawk ding hi. Amau nasepnate amaute’ zawhtheih bang lo ding hi. Amaute in, suksiatna vive thuak uh hi. Amau lawpna nopna khempeuh bei hi. Lah ki leh kik theih nawn lo uh hi. Cih nang dang thei nawn lo in, thahatpipa kiang zuan uh hi. Amau thu gente zong amau utthu mawkpau hilo in, patau tangko dinga Ama thupiak ahih lam a phawk uh hi. Pasian in tua thumaan a lungsim sung uh ah guan’ a, gen lo in ki om theilo, ahi zaw hi.\n“Tua bang thuak siatna pen hun beisa sungah zong Pasian mite in a thuak ngei zel sa uh hi napi, Wycliff, Huss, Luther, Tyndale, Baxter, Wesly, te in zong tua Laisiangtho sung thumaan om bang sittel a, tua bu sunga deihlohte nial ding gen den ngei zo uh hi. Tua bang mite langdo in bawlsia nate hong tho a, hehpih hetlo in zial gawp napi, amau in thumaan om bang gen khiat ding dual tuan het lo uh hi.” GC 608,609.\nUPNA LEH VANGLIATNA TAWH THUPUAK KI TANGKO DING\n“Topa in mite tungah thupha nawh kin mahmah thupia khia hi. Kua in tangko lo in nial ngam ding hiam? A mah in a nasemte hih hehpihna sepna leitungah pia khia ding in sawl hi. A kha uh kisia ahih liang kei leh daicip mawk thei lo uh hi. Khris aiawh mi-in hong piang ding launa khual in, dai cip mawk thei lo uh hi.\n“Lang pan’na hong nasiat semsem ciangin Pasian nasemte buai gawp uh a, amaute in tua buai na ding phuang khia tawh kibang ding uh hi. Ahih hangin amau lungsim leh Pasian thu om pen a maan ahih na amu uh hi. Haksatna mainawt zel ahih hangin a thuak zawhna dingun hatna kipia hi. Ki-elna pen nai zaw, hiam zaw, ahih hangin amau upna leh khauhna hong tho a, huh hi. Amau teci pan’na in, Kote in Pasian thu ka nial ngam kei uh hi. A thukham siangtho ka phelkhap ngam kei uh hi. Pawlkhat kullai, pawlkhat kul nawn kei ci-in leitungte maipha ka zong ngam kei uh hi. Kote in ka nasep uh Topa in, hong hum thei hi. Khris in leitung ah vanglian khin zo hi. A ki zosa tua leitung vangliatna kihta lailai ding ih hi hiam?” GC 609, 610.\n“Mite thu sangin Pasian thu a mang nuam zaw mite ki netniam hun hong tungta hi. Pasian thukham pen khenuai a, aki sikcip thu genkhialo in, amah awlmawh loh ding a ki lawm ding hiam? 5 T 716, (2 TT 323)\n“Bawlsiatna pingpei hong ki zial ciangin, tuu maan in Tuucing maanpa aw, a theithei ding hi. A mangthang mi’ gupna ei leh ei kipia in sem in, a mangthangsa mi tampi in Tuucing maanpa nungzui dingin hong kihei kik ding uh hi. Pasian mite ki hon’ pawl in alom un galpa maidal ding uh hi. Kisiatna taangpi ahi tungnun’ kituhnate bei ta ding hi.\n“Tua bang thumaan pen ih gamtatna tawh ki lak ta ding aa, ki niamkhiatsa a Khris in a sih mazek lai a thu ngetna hong kipia ta ahi hi. “A maute in ei mau sungah pum khat a suah na ding un, nang mah ka Pa in kei sungah leh kei mah in nangma sunga ka om bangin amaute in ei mau sung a aom nading un, tua thu in, nang mah in kei nong sawl ahihna leitung mite in a up theih nading un,” ci a anget pen hong kipia ahihi. John 12:12. Khris ki itna ahi, u leh nau itnate, eite in Khris theitel a, ama tung pan ih ngah thu hi aa, leitung te adingin teci ahi ding hi. Tuaciangin vantungmi thumna tangkona ah aw ngaihpi ging pen hong suak ding a, Topa minthan’na in leitung bup taan’ ding hi.” 6 T 401.\nNASEP KINAWH IN NA LAMDANGTE PIANG\n“Thupha nasepna in, a ki pat tung a Pasian vanglian hong ki lang pen sangin neu zawlo vang lian hong tun’ matengin mot khawl lo ding hi. Guah masa hilhkholhna ahong tun’ takpi mah bangin tua pen thupha konghon’ cil na hi a, akhak kik na ding ah zong guah nunung hong ki bua lai ding hi. Peter in ana lametsa ki puah siangna hun a cih pen, kisik kik un, kikhel un, na mawhna uh aki siak khiat nadingin, Topa maiah kipuahsiang nahun hong tung dinga, amah in Zeisu hong pai sak ta ding hi.” ci hi. Sawl. 3:19, 20.\n“Pasian’ nasemte siangtho ki aap na hangin, a maitang uh vangtaang tawh, vantung pan akipia thu, puak kawikawi in, mun khempeuh ah, aw tul tampi in tangko hi. Na lamdangte kibawl aa, cinate kidam sak aa, thu um mite lim leh na lamdang in zui hi. Satan in zong khemna na lamdangte bawl aa, mite muh in van pan meikuang nangawn kia sak hi. Mang. 13:13. Tua bangin leitung a teng mite in adin’ mun uh len ding hi.\n“Tangkona pen Pasian Khasiangtho zawhna tawh, alang pan, a sel lua om nawn lo ding hi. Kinialna ding teng kinial khin hi. Khaici tang kituh zo hi. Hong po a, agah ta ding ahihi. Laihawm ding teng kihawm khia ta aa, Mission na semte in mun citeng ah theh khin hi. Ahih hangin mite lungsim in, sang taktak a, thumaan om khempeuh a pomm kim khak ding uh a dal om lai hi. Tu in mun khempeuh ah khuavak zangin kap ta aa, thumaan pen a takin lom om ta uh hi. Innkuan hihna, pawlpi khat hih khopna cih bang lelte in dal zo nawnlo hi. Thumaan pen tua bang lelte peuh sang in manpha sa zaw ta uh hi. Thumaan langdo in a hanciam pawl a om hangin mitampi in Topa lamah hong kop ta uh hi.” GC 611-612.\n“Patau tangkona nunung kipia ta a, Topa in hih nasep sem dingin mi lian pawlkhatte zong man in zang aa, kim khat thumaan sang in hun hak sapi sung ah Pasian mite tawh ding khawm uh hi.” GC 611.\n“Na sepna pen Pentecost ni tawh kibang ding hi. Thupha puak khiat ding ki patcil aa, guah masa Khasiangtho ki buak mah bangin, tua pen khaici po a, a khan’toh na ding hi a, khaici minta a aki at nading in guah nunung zong kipia ding hi.” GC 611.\n“Hanthawn vanglian in mi hoihte sawl a, tua Pasian vanglian akilat lai sungin, ni dang a thu um lo, a tanaute uh, amai ngap lohte uh, Pasian Khasiangtho amau kiangah ki liah hi ci a akihtaakte uh nangawn a va hilhta uh hi.” EW 268.\n“Pasian in lampi tuamtuam zangin sem dinga, ama khut mahmah viik ta hi cih ki mu ding hi. Nasem mite in, Ama thumaan nasepna ki cingtak leh baih lam tak in sem lel thei ahih na mu in lamdang asa ding uh hi. TM 300.\n“A lamdang nasepna Pasian in zang ding a, ahaksa mual pite tuipi sung ah ki paai lel ding hi. Leitung mite ading a ahaksalua thute, tu ciangin za in a thei telta ding uh hi. Mite in thumaan phawk thei ta ding uh hi. Leitung bup patau kohna in a zelh mateng, mai nawt in, nawt beh zel ding hi. Tua khit teh bei na piang ding hi. 9T 96 (3TT 332).\n“Mun citeng a ngak a omte tungah khuavak ki buak a khuavak tawm bek anei pawlpite in hih tangkona thum te za nai lo a, lah anial lote in, tua sapkhiatna ngai in a puk sa pawlpite nu sia in, hong pai ta ding uh hi. EW. 278.\n“Sapna nunung in, a zawng sila ahi te zong sam a, amaute lak a mihoihte in alamet uh hotkhiatna lungdamna la asa uh hi. A tote un, amaute uk thei nawn lo in, lau na leh lin’na in amaute man cip lel hi. Na lamdang pipi ki bawl aa, cinate kidam sak a, lim leh na lamdangte in thu um mite zui hi. EW. 278.\n“Thumaan khuavak in kitel takin taang khia a, Sawltakte khang lai mah bangin mitampi takin thumaan hong beel uh hi. Topa minthan’na in leitung buppi ah tang hi.” 9T 46, 3TT 308.\n“Thumaan langdote kikopin a hanciam uh hangin, mi tampi takin Topa lam beel in din’mun hong la zaw ta uh hi.” GC 612.\n“Amah in mite, lo kho nasem ahi a, na dang tuamtuam semte lak pan ahi zongin, a kisai mite sam khia dingin teel kawikawi hi. Topa na ih sep theih na lam tampi om a, a lian Siapi pa in ana semte akisam bang siamna pia in, Ama thu a lamdan’na mu thei sak ding hi.” 9T 170 (3TT 369).\n“Leitung ukte lak nangawn ah, Topa in Kusale (aiawh) nei hi, cih ka tel muh hi. Kim khat hoh, thu maan ah hong kikhel uh hi. Topa in amaute a zat nopna mun ah hong sem uh hi. Satan in zong a kusale (aiawh) te zangin sem a, ngim kholhna te nei in, Tua a ngim kholhnate bangin a sep uh ciangin, Pasian nasepna ki nengcip in, gitlohna thusia piangsak zel uh hi. Vantung mite in, Pasian kusale (aiawh) te huu in, langpangpa ngim kholhnate nakpi in nial in Satan pawlte in anang zo kei uh hi. Pasian kusale (aiawh) tawm bang bek in tua gitlohna meikuang daihsak theihna vaang anei uh hi. Tua bangin tangkona thumna in a nasep zo toto ding a, aw ging ngaih pi hong ki ko ciangin, tu kusale (aiawh) te in thmaan hong sang ta in, kimkhatte hong kikhel in mi siangtho te tawh, haksatna hunpi te hong thuakkhawm uh hi.” 1 T 203 (1 TT74).\n“Pasian in thumaan sittelna pen pai masa sak a, ki kuppi in omsak a, tua sungah elbawlna om pah hi. Mite lungsim ihmu cip mawk lo a, akhan’lawhna ding zawk leh, thu a kikantel theih nading un apian sak ahi hi.” 5T 453 (2 TT 153).\nAhih hang in Sunday tan’na ding anaa hong ki theh zaak ciangin, sawt vei pi aki khalau, aki um zolo thu pen hong tung takpi cih ki mu a, tangkona thumna in tua masiah a bawl zawh loh thute hong bawl zo zaw hi.” GC 605, 606.\n“Nasepna mai anawt ding zah a anawt lohna, azia kaai sak den keei teng hong ki zalh khia ta hi. Thumaan pan siangtho tak, kitel tak in, mite in cial khat khit cial khat mu toto ta uh hi. Thu khial pen, kih huai kisa ta in ki vukcip hi. Amah leh amah vantung mi puan kisilh sak a, ahih hangin ama gamtatna ataktak pen aki dawkna pepeuh uh a zawhna leh amainawtna bel, kiamkiam hi.” 5T 454 (2 TT 154).\nNASEP KIZAWHNA DING A KISAM THU NIHTE\nTopa in a kitel mahmah in, vantung mi thumna tangkona pen awging ngaihpi hong suak ding hi, ci-in hong gen hi. Minthang tak a leitung bup nasep ih zawh nading thu pen, hilhkholhna tawh a hong khaam Pasian mah ahihi. Mang. 18 sunga vanglianpi tawh ahong tuak suk vantung mi in leitung khempeuh Pasian minthan’na tawh tang sak a, hun tomno sungin minam mi pawl, pau namkim te in hih thumaan thei in, khentel thei sak hi.\nLungdamna thupuak, maa hial aa, a zopa pen Pasian ahi hi. Pasian in, amahmah in nasep zo ding ci-in hong kham hi. Ahih hangin a thu puak khiata pen bel, alam dang mahmah tawh Topa in mihing te hong zang ding hi. Mang. 14 sunga vantung mi thum a gente pen Pasian mite in thupha tangkona a puakna ding uh limlahna ahihi.\nAsang penpa in Ama khut siangtho a zatding mite omzia thu nihte in SIANGTHONA leh SEPNA aneite ahi hi. Israel in ze-etna lian a thuak ni tak in Pasian vaang mah nabeel hi. Jordan gun a kantan ding lai un, Joshua in Pasian ukna mite tunga a gen sawn na ah) “Note kisiangtho sak un, Zingsang ciangin Topa in note lakah na lamdang hong bawl ding hi” na ci hi. Joshua 3:5, Nasep pen mihing tha tawh kizo thei ngei lo hi. Khasiangtho kibuakna tawh na lamdang kibawlna hang in kizo thei bek ding hi. “Thahat na tawh hi lo, vanglian na tawh zong hi lo, Kei ma Khasiangtho tawh hih ding’ mipite Topa in ci hi” Zech. 4:6.\nIh muhsa ih theihsa bangin, Khasiangtho pen, a sang ding lungsim in a sang thei ding a ana kigin’ leh bek buak hi. Tua pen sian’thona ngahta, mawhnate pulak a nusiat ciang, ei angsung khualnate abei ciang, tungnun kituhnate a bei ciang, lungnemna leh ki niamkhiatna a om ciang, thu um mite kipum aap na a om hun ciang bek in hong ki bua thei ding hi.\nA omzia nihna leuleu panin, NASEPNA cih pen, lawptak a sepna ahihi. Topa sawlna ah: Note leitung khempeuh ah vak kawikawi unla, mi khempeuh thu na hilh un” Mk. 16:15, eite ciat tungah, “Lenggui huan ah hong pai un” Matt. 20:5 ah, hong ci lai hi.\nTalent thu gentehna ah, Topa hong kum ding ngak aa, ih om hun sungin, ih hunte bangci zat ding cih hong lak hi. Thadah sa in ngak mawk ding ci lo hi. Nakpi in sem khawm dinga, ama hong app talent te zang ding ci hi. Topa in, ih lungsim te, ih khete, ih aw te, ih na khempeuh te, khaici at nasep zawh siang na dingin zang un, ci-in hong ngen hi. Tua bang hi leh, Topa hong pai kik thei ding hi.\nNUNTAK SIANGTHO leh NASEP HANCIAM NA in, Pasian hong khap thu hong tung sak thei ding ahihi. Topa khutzat muanhuai ahi te in, lungkim na lianpen a ngah ding uh hi.\nAWGING NGAIHPI SATAN IN A LANGDONA\n“Khuamial khate’ mi khemsiamna vaang leh zuau thu hilh sia pipa huzaap dalna ding Pasian mite ki huutna in Laisiangtho ahihi. Satan in, mite in Laisiangtho thu a theihtel khak ding dal theihna lampi tuamtuam sehseh aa, a tatak a dawk ciangin khembawlna vive na hi zel cih kimu toto hi. Pasian sungah ki puahphatna khat peuh a om sial in, gilo kumpipa zong na ki saan’ pha sem zel a, tu in Khris lah a nungzui mite maidal dingin ahih theih tawp in a hanciam ta hi. Eite mai ah, khembawlna nasia pen leh a nunung pen lakkhia ta ding hi.” GC 593.\nTua bangin thumaan leh mawhna kidona anunung om ding hi. Khris nungzuite tungah, vangliatna khuavak leh nuntakna thak van pan hong ki piak suk ciangin, Satan kusale (aiawh) te zong leinuai pan in hong pokhia nuntakna thak tawh hong hat veve uh hi. Leitung na khempeuh ki thasaan’ hi. Kum zalom tampi a zuaupi tawh asepsa mah bangin, thusia kumpipa in khembawlna zangin nasem hi. Amah in khuavak vantung mi bangin kizem a, mihonpite in sikha khemna tawh dawi thu upna a zuan uh hi.” DA 257.\n“Satan vangliatna in mite lungsim, a tawntung thumaan pan in ahei khia hi. Galpa in na khempeuh ama deihna tawh kituak ding in a zeek hi. Leitung nasep, kimawlna, ahun zui aki zepna, na khempeuh numei pasal lungsim kai dingin zeek hi.” 9T 43 (3TT 306).\n“Satan in gal kido pen nop a sa hi. Tua in mite lungnemna teng lung ngolna suak sak aa, a thuak te gimna leh sisan suahna ah mul kiim cii zeet cih nei sak lo semsem hi. Gam khat leh gam khat tawholh in gal kido sak a, Pasian nilian ni ading kigin’kholhna om lo thei ding in mite lungsim lampial sak hi.” GC 589.\nBIAKNA KIPUAHPHATNA ZUAU\n“Upna leh zuihna niam semsem in mai nawtnawt ahih hangin, Khris nungzui thumaan mi pawlkhat pawlpi sungte ah om uh hi. (Tua pawlpi te cih pen tu khawng a atam zaizaite). Leitung a Pasian hehna thukhenna nunung atun’ ma in, sawltakte khang pan akipan hi bang ki puahphatna a om ngei nai lo kipuahphatna lian Pasian mite lakah om ding hi.\nPasian Khasiangtho leh a vanglian a mite tungah kibuak ding hi. Tua hun ciangin mi tampi in, leitung iplahna hanga Pasian leh a thumaan a paihkhiat khakna pan un pawlpi maan lote hong nusia ta ding uh hi. Tua mi honte lak pan, siate leh mipi te in lungdam takin tu lai thumaan, Pasian in Topa hong pai kik nading thu a tangko sak pen hong sang ding uh a, kigin’ kholhna thu a mang ding uh hi.\nThumaan lang pang pa in hih nasep maidal nuam hi. Tua hun tatak a tun’ ma zek in, ki puahphatna zuau tawh, tua amanh limcing khol in, mai na dal hi. Tua pawlpi maanlo ziazua te lakah, akhem zawhna munte ah, hih pen, Pasian thupha hong ki buak hi, ci-in khem a, biakna lam ah mite lawp sak hi. Tua kha maanlo nasepna tawh mipi in, Pasian in eite ading na lamdang hong sem ta hi, ci-in ki sathei mahmah zaw lai ding uh hi. Tapidaw khempeuh te tua bang a khembawlna tawh a zawh theih nadingin Satan, hanciam in ngian zongzonghi.\n“Tuabang puahphatna zuau kum za lom lang tang bang paisa nungah mun tampi mah ah om khin a, hong pai lai ding hun ah zong a gol zaw aa, aneu zaw zongin zomto lai lua ding cih kimu hi.” GC 46.\n“Pasian kusale (aiawhte) te ki pumpiak a na asep laitak un, Satan in zong ama kusale te nasem sak aa, ama thu amang pepeuh ki seppih sak hi.” 9 T 47 (3 TT 308).\n“Tu in Khasiangtho in kitel takin hong gen aa, hun nunung ciangin kimkhat in thu upna nusia in, sikhate khemna zui in, dawi thu upna zuan ding hi.” 1 Tim 4:1.\n“Tua sikhate in Laisiangtho thu ummi in ki gen uh aa, pawlpi din’ mun zahtaak in kigen uh ahih manin, amau nasepnate Pasian thu mah kisa kha ding hi.” GC 588.


url: =KHUALAH SIH CIANG…\nZomi pen i tawm zah ngaihsutin leitung mun tuamtuamah a kithehthang pen pawl kihi ding a, tua tawh kizuiin Zomi sungah zong khuala sihna hong om toto zel lo thei lo hi. Khual gam khuapite ah siluang phaam dan pen i khua i tui tawh hong kibang thei nawn loin, khatveivei luangphaam ding leh luang ngak nading inn takpi om loh hun om thei in, tua bang hun ciangin kimangbang nuam mahmah hi. Khua lama ten lah hong pua un cih leh siluang muak khawng thuah pah in, baih ngaihsut mahmah pawl ki-om hi. Khua lam puak ding hi in, a phuala vui ding hi ta leh, gamtat dan dingah theih kul zuih kul kumpi’ ngeina tampi na om hi. Tuate a hampi teng a baanbaanin suut ni.\nDamloh ngeina vanga sihna hi lo, hingsih(unnatural death) nam - kiguiawk, tualthah, motaw gawi, drugs OD cihte-ah a dan tuam zek hi. Hih dante tuah ciangin a si hiam aw, a si kei hiam aw zato manawhpih leh police-te koh hamtang ding ahi hi.


url: =Youth Day 2011: July 4 ~ Hau Za Cin :: ZOMI DAILY\nposted on 25 July 2011 at 9:29 pm Lomkholna: Article, Hauzacin\nUS President lui Franklin D. Roosevelt in, “We cannot always build the future for our youth, but we can build our youth for the future,” na ci hi. Khangnote pen mailam a nuntakna ding uh a kicing in kisinsak theih hi aci nuam ahi hi. Tua bang kisinna a thupina zong a gen nuam ahi hi. Khangno hun pen hun hoih hi a, khangno hun pen hun pha hi. Siamna, pilna, theihna a kicing neihna dingin zon zoh hun, sepzawh hun hi a, sun leh zan kizom in zong taleng thatang a gimloh zawk hun, tha a dimkik pahpah hun ahi hi. Tua bang hun in mailam ah minam nasep na ding, gam nasep nading, cih bangin a kisinsak kholh theih hun ahi hi. Khangham hun ma, tha leh ngal a hat laitak, sepmawh, hihmawh i neih laitak pen hun hoih hi a, a manpha mahmah zatkhialh loh dinga hunpha i ngah penpen hun ahi hi.\nIrish mi lakah laigelhsiam, laphuaksiam leh pilna ding thuhoih tomnono (epigrams) a gelh zihziahpa in Oscar Wilde in, “I am not young enough to know everything,” ci hi. French mite Paunak khat ah, “Naupangte dong un, amau thei khin uh hi,” cih khat om hi (ask the young, they know everything). Oscar pen mite in pil sa, thu thei sa, laigelh siam sa, laphuak siam sa, muang mahmah uh ahih manin a theihnop khempeuh uh a lianlua cih omlo, dot tak kei cih omlo in dong uh hi kici hi. Aman a dawn kikna ah bang hiam cih leh, ‘kei khangno hinawn lo hi ing, ka theihloh omlua hi cih ka thei hi,’ a ci nuam ahi hi. Khangno hun in bel theihlohte zong theilo kici ngamlo in a thei mah bangin ki om ut se hi. ‘Tua hun ka pelta hi. Ka theihloh a om lam ka theilua hi,’ a ci nuam ahi hi. Khangno hun pen kimuan mahmah hun hi, i theihloh nangawn thei ding, siam ding, hihzo dinga i kimuan hun hi a ci nuam hi ding hi. Tua manin khangno hun pen manpha a, zat siam mahmah ding hi. Sauvei lo a, Oscar bangin khangno hun hong bei ciang khangham hun ah khangno hun bangin kimuanna om nawnlo thei hi.\nGreek mite tangthu gelhsiam Euriphides in, “Youth is the best time to be rich, and the best time to be poor,” ci hi. “Khangno hun pen hauh nadinga hun hoihpen hi a, zawn nading azong hun hoihpen hi,” na ci hi. A hau dingte hauh kipat hun hi a, a zawng dingte a zong zawn kipat hun hi cihnopna hi. Hauh ding leh zong khangno hun mah in hau in, zawng ding ihih leh zong khangno hun mahin zawng leng aci nuam ahi hi. Kithuakzo penpen hun hi. Nopsakna hi in gimna hileh a kithuakzawh penpen hun hi. Hauhna dinga sum leh pai a kizonzawh penpen hun hi a, zonglo a omkhongna in zawng dinga kipatna zong ahi hi. Tua ahih manin na hauh ding leh na zawn ding na khangno laiin kithei hi. Mihau dingte kum 40 a phakma in hau man a, a zawng dingte zong kum 40, 50 pha ta leh hauh lam manawh tuanlo hi.\nMipilte in mi nuamsa dingte cih a gen ngei khat vuah – kum 25 a phak ciang nasep nei ding, kum 30 a phak ciang zi nei ding, kum 33 a phak ciang private car hawlta ding hi ci uh hi. Leitung mit tawh a ki et ciang sum leh pai leh nek leh dawn ah kiningcing, nuamsa dingte a genna uh ahi hi. Christian te etna pan a tuampi khat zong hithei kha inteh. Business lam saite genna ahi hi. Zomi sungah ki en leng tua bang mi ki om mai ding hi, economically successful man.\nBritish laigelhsiam leh thusiam minthang Gilbert K. Chesterton in, “No man knows he is young while he is young,” na ci se hi. Khangham khat in a khangno hun phawk manlo takpi hi. Khangno ahih lai hun theilo in a hun hong bei ziau hi.\nKhangnote Ni kikhopna Biakinn ah upa pa in, “Khangno teng hong ding un,” a cih ciang kei zong ka din ngei zel hiven ciin din ka sawm hi. “Khangno ka cih ciangin zi nei nailo pasal nei nailo, nungak tangval, khangno teng” ci kik hi. Washington DC ah “Pate Ni” zatna ah, “Pate khempeuh hong ding un, pahtawina kong pia nuam uh hi,” ci uh hi ciin Khangno makaipa in pulak hi. Mite ding ziahziah, kei zi nei ciil, kum khat zong a pha nailo ka hih manin ka ding kei hi. “Pate ka cih ciangin zi nei ciilte zong kihel hi. Ta nei nailo, zi neisa zong Pate a hong kisim hi,” acih ciang ka dinloh hong phamawhta hi. Khangno ka kisaksak leh khangnote din ciang ka tut kul himawk hi. Ka theihloh kikal in ka khangno hun a beibei, nop ka sak mahmah kikal in khangno hun a mualliam pianpian himai ta hi.\nKhangno khat pen amah bek in kihum zolo, kikem theilo, kidek zolo thei hi. Tua manin a kicing a nuntak theihna dingin pattah ding a kisam uh hi. Khangciksak ding, picingsak ding, zattheih dinga seek ding ahi hi. Innsungah nu leh pa in a pattah ban ah khuasungah khangno makaite, upate, siate in a pattah ding uh a sep ding uh ahi hi. Khangno khat pen a cidam ding, a lungdam ding, a lawhcing ding ahi hi. Tua manin mun hoih, mi hoih, thapiakna hoih kisam uh hi. Khangnote lungsim ah kimuan mahmahna lungtang a om kul hi. Tua kimuanna in lawhcinna ngahsak ding hi – nasepna ah, pau sinna ah, lai sinna ah, khutsiam sinna ah.\nCidamna sungah – pumpi cidamna bek hilo in lungsim cidamna, sia leh pha theihna cidamna, nasem thei ka hi cih ngaihsut siamna cidamna, lawm leh gual tawh kikhawl thei ka hi cih ngaihsut cidamna, lawm leh gual makaih thei ka hi cih ngaihsut cidamna cihte zong a nen a tawnga sim ciang kihel thei hi.\nKhangnote pen – kei pen manpha mahmah ka hi – ka innkuan ah, ka pawlpi ah, ka khuasungah, ka lawm leh gual lak ah, ka sepna phual ah cih bangin ngaihsutna a neih uh ciangin a nuntak uh nuamsa uh hi. Kei ka kizatna ding om kei, kei zat theih kei ing, kuamah in hong ngai kei, kua mah in hong thupibawl kei cih bang ngaihsutna a neih uh leh a hoihlo ahi hi. Tua manin ahoih lam ngaihsutna a neihna dinguh ‘mawhpua’ pen upate, makaite, khangno makaite, siate, ute, etc ahi hi.\nPrevious: Biography of Sergeant Pu Thang Za Vungh\nNext: I kigawm khawmna Tedim pau ~ Pau Tun Thang


url: =Tulaai leitung Thuthang Tuamtuam Updates September 20, 2014 :: ZOMI DAILY\nposted on 21 September 2014 at 9:50 am Lomkholna: Khawmpau, Myanmar, News, World, Zomi\n· Itangko sa om mahbang in Bowling Green,Kentucky New Zogam ah Zogam gaalkaap ding Captain gual vive Tangval sitset mi 6 Nashville khuapi pan ongkahto uha, Maaikaal ciang Basic Training Japan te Mawtaw bawlna munkhat ah kipan ziahziah tading uhhi. Phone tawh Ongdawp zong tam mahmah himah leh phone tawh kikup tadihdih manhunding kineilo ahihman alungluut te ongpai ziahziah un. Zogam gaalkaap cih kammal izatna mun ah pawlkhat te in Ak-47 peuh Rifle peuh akuah lenglang te gaalkaapbek sakha a, tu a eicih gaalkaap tepen tuate nam hilo in Zomi,Zogam khantohna ding a nasem mimal,kipawlna leh Pasian naseem sum le paai tawh atawsawnding gaalkaap cihna hizaw hi. Tun aomsa tengtawh Zogam gaalkaap kician mahmah 40 kiim kiphata hi. gaalkaap 500 ciang kikaai khawmding a 500x$100=$50,000 tawh gaalsim kipan ding hihang. Mikheempeuh kimuak a, ahizong in minavaai nasepnading sum$10,20 piakding akigenciang mit zaveibang anasuuk, ciil kisa a piakkhiatna vaai akigenciang anabubu,ana hanghang, akam ciakmuamua a Pasian nasemte, mInam nasemte tung ah aciilteeltaal tepawl kitam deih meello hi.\n· Philippine gam Manila khuapi ah September 19 ni in nasiatak in huih leh guahpi kithuah zu a tuikhangcip ahihman mitampi tak cimawh uhhi. Aniamna mun a teengzaw deuh mipi 20,000 Marikina khuapi lam ah kikhin uhhi. Asi amang bangzahcih kitaangko nailo sam hi.\n· North Korea leh South Korea gamkikaal tuipi tung ah N lamte gaaltembaw neukhat in S lamte neihsa tuipi tung aphin danpian in September 19 ni in nawkvat ahihman in South Korea Navy te akhalo ding in anungpan nakap gawp uha, Meidel liang in N Korea gamlam ah taaiki ci in South Korea Navy thunei ten genkhia uhhi.\n· Scotland gam UK gamsung pan suahtaakna laak huai maw cihdotna tawh he,hilo Yes or No cihding in Scotland gam ah September 18 ni in mipi 3.6million amaukhensatna ciat kikaai khawm a, mipi khempeuh i 55% in hilo ci in 45 he ci uh ahihmani n Scotland gampeen UK gamnuai mah ah ut in utkei in thaamcip laai hi.\n· Russia Gaalvanleeng 6 in Canada leh US te Van le lei kikaal huang sung nehmahmah in September 17 ni in kantan sese uha, lauhuai mahmah ci in gamnih thuneite in September 20 ni in taangkokhia uha, Tuani mah in Sweden gamte neihsa Baltic tuipi tung genmasakna leh phalna ngahlo pi in kantan hi ci in gampua kizopna zumte in mawhsak mahmah na September 20, 2014 ni in pulaakhia uhhi.\n· French gamte in amasapeen IS igilote phualpi beltung khiat September 19 ni in kipantaktak ci in Presiden zumpi te in taangkokhia uhhi. US tawh mapang a IS doding athukim gam 50 lak ah French te akuan masa peen ahi uhhi. US ten tuni ciang 175 vei beltung khiat khin uha, IS gaalkaap asilo sunsun teng Syria gam lamzuan in kibusa zaw uh ahihman asawtlo in US ten Syria kumpi zasakselo in a utut na uh kaptading ci in Ulian khat in September 20, 2014 ni in genkhia hi.\n· IS migilo te in Iraq gampan Turkey zumna sem 49 June khasung a amatcip te uh ahang omtuanlo ei Muslim tuaktuak cibangkeekkhat in September 19, 2014 ni in khahkhia kik uha, September 20, 2014 zinglam in Turkey gam vanleeng tawh tu in mipite in thupi tak in nadawn ziahziah uhhi.\n· New Zealand gambup kiteelna meetang sim September 20, 2014 ni in 99% kizota a tuciangciang akisim dan in enleeng Prime Minister John Key te party in 48% tawh amai ah taai ahihman in gualzawhna ngahkik theikhading hi ci in Election Committee ten genkhia uhhi.\n· South Africa gam Cape khuapi ah Muslim Academic Numei Pasal kihenlo a sil kibang kiteeng te leh neihlo lam uuk ( Gay ) te nangawn suakta tak a kikhop khawm theihnading Biak Innpi khat September 20, 2014 ni in hongkhia ta uha Biak Inn konghonna pawi zong thupitak in bawl uhhi.\n· Syria gam sung a Is migilo te a thuaklah mahmah Kurd minam te Syria gamsung ah abuk theihnading un kongpi kihon sakta a kuakua lunghiang neilotak in Syria gamsung ah buk theihna hi ci in\nPrevious: Lungkhamna zin bang kha ni\nNext: Thuthak Tomkimcing 20 Sep 2014